Pertingkat ciri keselamatan, hakcipta lambang dan jata darjah kebesaran – MDDNM

MELAKA RAYA 17 Ogos – Bagi mencegah kes pemalsuan darjah kebesaran, Majlis Datuk-Datuk Negeri Melaka (MDDNM) akan meningkatkan ciri keselamatan pada kad keahlian serta akan memohon hakcipta ke atas lambang dan jata negeri.

Presiden MDDNM, Datuk Wira Jahaya Mat menerusi kenyataan media hari ini berkata, tindakan itu susulan tertumpasnya sindiket pemalsuan darjah kebesaran dan watikah darjah kebesaran Negeri Melaka, minggu lalu.

“MDDNM juga akan memastikan bahawa keahlian MDDNM adalah terdiri dari penerima-penerima darjah kebesaran yang tulen dan yang sah sahaja. Keahlian-keahlian palsu akan kami laporkan kepada Polis Diraja Malaysia (PDRM) untuk tindakan selanjutnya.

Dalam kenyataan tersebut pihak MDDNM turut mengucapkan tahniah dan berterima kasih kepada Ketua Menteri Datuk Seri Utama Sulaiman Md Ali dan seluruh warga kerja PDRM susulan tindakan mematahkan sindiket pemalsuan darjah kebesaran negeri Melaka.

“MDDNM merupakan sebuah pertubuhan berdaftar yang mempunyai matlamat untuk menjaga taraf kemuliaan dan imej darjah kebesaran Negeri Melaka dan menyokong sepenuhnya usaha Kerajaan Negeri Melaka dan PDRM untuk membasmi atau membendung kegiatan pemalsuan ini,” katanya.


COVID-19: Malaysia catat kes harian tertinggi 15,573 kes

KUALA LUMPUR 23 Julai – Malaysia kali pertama mencatatkan kes harian COVID-19 melebihi 15,000 hari ini, iaitu 15,573 kes, peningkatan lebih 2,000 kes berbanding 13,034 kes yang dilaporkan semalam.

Ketua Pengarah Kesihatan Tan Sri Dr Noor Hisham Abdullah menerusi ciapan di akaun Twitternya berkata Selangor kekal negeri yang mencatatkan kes tertinggi dengan 7,672 kes manakala Kuala Lumpur turut merekodkan kes empat angka dengan 2,063 kes.

“Sebanyak 937 kes pula direkodkan di Kedah, diikuti Johor (722), Negeri Sembilan (682), Pulau Pinang (530), Sabah (516) dan Sarawak (461),” katanya.

Dr Noor Hisham berkata, negeri lain yang mencatatkan kes baharu tiga angka pada hari ini ialah Pahang dengan 457 kes, Melaka (452), Perak (415), Kelantan (372) dan Terengganu (229), manakala Labuan hanya 21 kes, Putrajaya (41) dan Perlis (tiga).


SWCorp kutip hampir 83,000 tan sisa pepejal di negeri terjejas banjir

HULU LANGAT, 10 Jan – Perbadanan Pengurusan Sisa Pepejal dan Pembersihan Awam (SWCorp) mengutip 82,850 tan sisa pepejal di enam negeri yang terjejas akibat banjir baru-baru ini setakat semalam, kata Timbalan Menteri Perumahan dan Kerajaan Tempatan Datuk Seri Ismail Abd Mutallib.

Beliau berkata jumlah itu melibatkan Selangor dengan pengutipan sisa pepejal tertinggi iaitu sebanyak 48,589 tan, diikuti Pahang (32,000 tan), Negeri Sembilan (1,400 tan), Kuala Lumpur (630 tan), Melaka (131 tan) manakala proses pengutipan di Johor kini mencecah hampir 100 tan.

“Sebahagian besar bahan buangan ini terdiri daripada bahan-bahan dimiliki oleh tuan rumah yang musnah akibat banjir, nilainya kita tidak boleh lagi anggarkan (setakat ini) tetapi memang agak besar.

“Bahan buangan ini termasuk barangan elektrik yang tidak boleh dibaiki seperti televisyen,” katanya kepada pemberita selepas menyertai program SWCorp Bersamamu di Taman Sri Nanding, di sini hari ini.

Program SWCorp Bersamamu yang bertujuan membaik pulih peralatan elektrik pascabanjir itu turut disertai Timbalan Menteri Sumber Manusia Datuk Awang Hashim dan Ketua Pegawai Eksekutif SWCorp Ismail Mokhtar.

Mengenai program berkenaan, Ismail berkata dijangkakan 600 unit peralatan elektrik terdiri daripada mesin basuh dan peti sejuk dibaik pulih daripada dilupuskan sekali gus dapat mengelak anggaran nilai kerugian hampir RM1 juta sepanjang pelaksanaan program tersebut bermula hari ini hingga 16 Jan.

Beliau berkata program itu turut mendapat kerjasama daripada pelbagai pihak termasuk Kementerian Sumber Manusia (KSM) serta Kementerian Belia dan Sukan (KBS).

“Seramai 150 sukarelawan terlibat dalam program hari ini dan mereka dibahagikan kepada 30 kumpulan terdiri daripada empat hingga lima sukarelawan bagi membolehkan capaian lebih besar dapat dilaksanakan,” katanya dan menambah bahawa 300 rumah di Taman Sri Nanding disasarkan menerima manfaat menerusi program berkenaan.

Sementara itu, Awang berkata antara sukarelawan yang terlibat pada program itu membabitkan agensi kemahiran di bawah Jabatan Tenaga Manusia seperti Pusat Latihan Pengajar dan Kemahiran Lanjutan (CIAST) serta Institut Latihan Perindustrian (ILP).

Beliau berharap inisiatif seumpama itu dapat mengurangkan bebanan penduduk susulan banjir selain memberi pendedahan kepada pelatih institut latihan kemahiran terlibat di lapangan serta terus membudayakan amalan kesukarelawanan.


Tanah runtuh: Tiada penemuan baharu hari ketiga operasi SAR

KUALA LUMPUR, 18 Dis – Tiada penemuan baharu dalam operasi mencari dan menyelamat (SAR) mangsa insiden tanah runtuh di kawasan tapak perkhemahan di laluan Batang Kali-Genting Highlands pada hari ketiga, setakat 6 petang ini.

Pengarah Jabatan Bomba dan Penyelamat Malaysia (JBPM) Selangor Datuk Norazam Khamis berkata operasi SAR bagi mencari dan menyelamat sembilan mangsa yang masih hilang dalam bencana itu ditangguhkan sementara petang ini ekoran faktor cuaca.

Terdahulu, Norazam berkata operasi SAR bermula 9 pagi tadi menggunakan jentera pengaut yang dijalankan secara berperingkat serta perlahan bagi mengelakkan terkena mayat tertimbus dalam insiden runtuhan tanah sepanjang hampir 300 meter dan setinggi 70 meter di tapak perkhemahan Father’s Organic Farm, Gohtong Jaya.

Beliau berkata pada peringkat awal, pihaknya akan mengorek dan mengeluarkan tanah runtuhan sedalam tiga atau empat kaki untuk memudahkan mayat mangsa dikesan.

“Selepas itu pasukan penggalian akan berhenti dan membuat pemeriksaan sama ada melalui unit anjing pengesan (K9) atau secara manual. Jika tiada tanda-tanda menunjukkan mayat, kami akan teruskan penggalian namun secara perlahan untuk elak mayat terkena dengan pengaut jentera tersebut,” katanya.

Norazam berkata proses penggalian tanah runtuhan juga dipantau seorang anggota pasukan penyelamat yang memberi panduan dan arahan mengenai cara penggalian dilakukan, selain lapan unit jentera pengaut digerakkan ke lokasi setakat pagi tadi dan berkemungkinan ditambah mengikut kesesuaian.

Operasi SAR itu diperkuatkan lagi dengan penggunaan dua mesin Ground Penetrating Radar bagi membantu mengesan lokasi mayat dan juga mengukur ketebalan tanah runtuhan yang berlaku ke atas mangsa.

Menurutnya, Ground Penetrating Radar daripada Jabatan Ukur dan Pemetaan Malaysia (JUPEM) dan Agensi Pengurusan Bencana Negara (NADMA) itu digunakan oleh dua pasukan yang ditempatkan di Sektor A (Hillview) dan Sektor C (Riverside) di lokasi kejadian.

Selain itu, katanya, setakat ini terdapat 11 ekor anjing pengesan diatur gerak membantu operasi dengan enam daripadanya milik JBPM, empat (Polis Diraja Malaysia) dan seekor (Angkatan Tentera Malaysia).

Kejadian tanah runtuh yang berlaku pada 2.42 pagi Jumaat lepas, telah mengorbankan 24 daripada keseluruhan 94 mangsa setakat petang semalam, manakala 61 orang selamat dan sembilan masih hilang.

Sementara itu, NADMA menerusi kenyataan memaklumkan proses bedah siasat bagi 24 mayat selesai dijalankan dengan menggunakan kombinasi tiga kaedah iaitu pengecaman data asid deoksiribonukleik (DNA), cap jari dan pengecaman pihak waris pada wajah atau barangan peribadi serta tanda unik pada anggota badan mangsa.

Menurut NADMA, identiti tiga daripada 24 mangsa yang meninggal dunia sedang dikenal pasti melalui kaedah tersebut manakala tiga daripada lapan mangsa terselamat masih menerima rawatan di hospital iaitu seorang lelaki di Hospital Kuala Lumpur dan seorang lelaki serta seorang perempuan di Hospital Selayang.

Dalam perkembangan sama, Ketua Polis Daerah Hulu Selangor Supt Suffian Abdullah berkata pihak polis telah memanggil pengusaha tapak perkhemahan Father’s Organic Farm dan dua pekerjanya bagi membantu siasatan berhubung tragedi tanah runtuh itu.

Beliau berkata lelaki tempatan berusia 50-an dan dua pekerja lelaki berusia lingkungan 30-an itu, hadir di Ibu Pejabat Daerah Hulu Selangor petang semalam, malah berkemungkinan memanggil pihak lain yang terlibat untuk membantu siasatan.

Sebelum ini, Menteri Pembangunan Kerajaan Tempatan Nga Kor Ming berkata tapak perkhemahan berkenaan diusahakan tanpa lesen kebenaran beroperasi daripada Majlis Daerah Hulu Selangor.


Kerajaan umum pengeluaran KWSP secara bersasar sehingga RM6,000

KUALA LUMPUR 6 Nov. – Kerajaan hari ini mengumumkan kemudahan pengeluaran simpanan Kumpulan Wang Simpanan Pekerja (KWSP) daripada Akaun 1 secara bersasar sebanyak RM500 sebulan dengan jumlah sehingga RM6,000 untuk 12 bulan.

Menteri Kewangan Tengku Datuk Seri Zafrul Tengku Abdul Aziz berkata pengeluaran tersebut adalah bagi membantu ahli-ahli yang kehilangan pekerjaan dan dijangka akan meringankan beban kewangan kepada 600,000 ahli yang terjejas.

Beliau berkata KWSP juga telah memperkenalkan kemudahan pengeluaran i-Lestari pada April yang membenarkan ahli membuat pengeluaran sebanyak RM500 sebulan selama 12 bulan dengan jumlah keseluruhan sehingga RM6,000.

“Mengambil kira kedua-dua inisiatif i-Lestari serta kemudahan pengeluaran Akaun 1 ini, jumlah keseluruhan keseluruhan pengeluaran tunai adalah sehingga RM12,000,” katanya pada pembentangan Belanjawan 2021 di Parlimen hari ini.

Beliau berkata kerajaan mengunjurkan bayaran bagi pengeluaran Akaun 1 akan melibatkan RM4 bilion dan ahli yang layak boleh memohon mulai Januari tahun hadapan.

Tengku Zafrul berkata inisiatif lain yang diumumkan bagi meringkan hidup rakyat adalah kadar caruman minimum KWSP pekerja dikurangkan daripada 11 kepada 9.0 peratus mulai Januari 2021 untuk tempoh 12 bulan bagi meningkatkan pendapatan boleh guna atau take-home pay.


GiatMara tawar kursus TVET untuk murid 12-16 tahun – Mahdzir

Menteri Pembangunan Luar Bandar Datuk Seri Mahdzir Khalid berkata menerusi program TVET Junior yang baharu dilancarkan pada 13 Mac lepas, peserta diberikan pendedahan awal bagi menarik minat mereka terhadap bidang TVET.

“Pelajar-pelajar yang hendak datang buat kursus jangka pendek di GiatMara terdiri daripada pelajar sekolah berada di tingkatan empat ke bawah. Tingkatan satu, dua dan tiga boleh datang pada hujung minggu atau cuti sekolah, pelajar sekolah rendah pun boleh.

“Bidang kursus yang ditawarkan seperti pengetahuan asas mengenai elektrikal iaitu pendawaian mudah, keduanya baiki basikal dan ada juga masakan serta jahitan yang mudah,” katanya dalam sidang media selepas mengadakan walkabout ke GiatMara Padang Terap dan menyampaikan sijil TVET Junior Padang Terap, di sini hari ini.

Beliau berkata program TVET Junior itu akan dilaksanakan secara berperingkat di 231 GiatMara seluruh negara dengan sasaran 5,000 peserta menjelang hujung tahun ini.

Mahdzir berkata peserta akan mengikuti kursus jangka pendek dua hingga lima hari pada hujung minggu atau musim cuti sekolah tanpa mengganggu sesi persekolahan mereka.

Namun, beliau menjelaskan jenis kursus yang ditawarkan bergantung kepada ketersediaan dari segi bahan dan kemudahan selain peruntukan yang ada di setiap GiatMara.

“Yang penting naratif atau pun motif daripada program ini ialah akhirnya nanti mereka minat dan akan pergi untuk mendapatkan kemahiran lebih tinggi,” katanya. – BERNAMA


Sekolah Seri Puteri di Cyberjaya ditutup, 135 lagi positif COVID-19

CYBERJAYA 3 Dis – Sekolah Seri Puteri di sini diarahkan tutup buat sementara waktu susulan terdapat 135 kes baharu positif dikesan membabitkan warga sekolah berkenaan.

Ketua Pengarah Kesihatan, Tan Sri Noor Hisham Abdullah berkata, penutupan sekolah berkenaan dilakukan mengikut Seksyen 18 Akta Pencegahan dan Pengawalan Penyakit Berjangkit 1988.

“Selain aktiviti saringan dan pengasingan kes positif dan kontak rapat, sekolah terbabit diarahkan ditutup sementara di bawah Seksyen 18 Akta Pencegahan dan Pengawalan Penyakit Berjangkit 1988 bagi tujuan pembersihan dan disinfeksi.

“Pemantauan berterusan akan dijalankan bagi memastikan kluster ini terkawal selain sesi taklimat bersama PIBG sekolah tersebut,” katanya seperti dipetik dalam laporan portal di sini, malam tadi.

“Susulan daripada pengesanan kes-kes ini, Pejabat Kesihatan Daerah (PKD) Sepang telah melakukan saringan daripada 26 Nov hingga 3 Dis 2021 ke atas 973 orang warga sekolah dan mendapati 135 kes baharu positif COVID-19.

“Ini menjadikan keseluruhan kes COVID-19 dalam kluster ini seramai 143 orang iaitu 114 murid, 19 guru, dan 10 kakitangan; dengan kadar serangan 14.7 peratus.

“Daripada 143 kes positif, 106 kes dalam Kategori 1 manakala 35 kes adalah Kategori 2A dan dua kes dalam Kategori 2B melibatkan seorang guru dan seorang murid,” katanya.

Beliau berkata, semua yang positif termasuk seorang guru berada dalam keadaan stabil dan ditempatkan di Pusat Kuarantin dan Rawatan Covid-19 (PKRC) Taman Ekspo Pertanian Serdang (MAEPS) untuk rawatan dan pemantauan lanjut.

“Kontak rapat dalam kalangan murid dimasukkan ke stesen kuarantin iaitu di Institut Aminuddin Baki dan Institut Latihan Islam Malaysia manakala kontak rapat dalam kalangan guru dan kakitangan dikuarantin di rumah masing-masing,” katanya.


Banjir: Gangguan bekalan air di 44 kawasan di Hulu Terengganu

KUALA TERENGGANU, 28 Feb – Sebanyak 44 kawasan di Hulu Terengganu mengalami gangguan bekalan air tidak berjadual setelah Loji Rawatan Air (LRA) di daerah itu terpaksa dihenti tugas.

Syarikat Air Terengganu Sdn Bhd (SATU) dalam kenyataan hari ini memaklumkan ia disebabkan air mentah yang telah masuk ke rumah pam sangat keruh dan melepasi keupayaan reka bentuk loji.

“Jangkaan untuk loji rawatan air ini beroperasi sepenuhnya masih belum dapat dipastikan buat masa sekarang kerana air mentah yang sangat keruh itu masih tidak dapat dirawat.

“SATU juga perlu memastikan semua peralatan di LRA berada dalam keadaan baik dan boleh dioperasikan tanpa membahayakan keselamatan kakitangan SATU terutamanya yang melibatkan arus elektrik,” menurut kenyataan itu.

SATU memaklumkan bagi memastikan penduduk menerima bekalan air bersih, sebanyak empat lori tangki air sedang digerakkan secara berperingkat ke kawasan terjejas dengan memberi keutamaan kepada premis-premis kritikal sepanjang tempoh gangguan bekalan air tidak berjadual ini.

Dalam kenyataan itu SATU juga memohon kerjasama orang ramai untuk mematuhi penjarakan fizikal dan memakai pelitup muka ketika mendapatkan bekalan air daripada lori tangki.

Menurut SATU, pihaknya akan memaklumkan perkembangan lanjut situasi semasa menerusi saluran komunikasi seperti laman sesawang www.satuwater.com.my, aplikasi MySATU, Facebook, Instagram atau hubungi careline di talian 1300-88-2111 jika ada sebarang pertanyaan dan aduan.- BERNAMA


Bajet 2023: RM6.7 bilion bagi tujuh kementerian utama laksana inisiatif TVET

Menteri Kewangan Tengku Datuk Seri Zafrul Tengku Abdul Aziz berkata antaranya RM180 juta disediakan sebagai Dana Latihan TVET kepada Perbadanan Tabung Pembangunan Kemahiran, bagi menyediakan pinjaman untuk manfaat 12,000 pelatih yang mengikuti Program Persijilan Kemahiran Malaysia.

“Kerajaan juga bercadang untuk melanjutkan sehingga 2024 pelepasan cukai pendapatan individu sehingga RM8,000 untuk simpanan bersih tahunan dalam Skim Simpanan Pendidikan Nasional,” katanya ketika membentangkan Rang Undang-Undang Perbekalan 2023 di Dewan Rakyat hari ini.

Menyentuh mengenai pinjaman Perbadanan Tabung Pendidikan Tinggi Nasional (PTPTN), Tengku Zafrul berkata Perdana Menteri Datuk Seri Ismail Sabri Yaakob juga bersetuju untuk memberikan diskaun bayaran balik pinjaman PTPTN bermula 1 Nov 2022 hingga 30 April 2023.

Katanya, ia meliputi diskaun 20 peratus atas baki hutang untuk penyelesaian penuh pinjaman; diskaun 15 peratus untuk bayaran sekurang-kurangnya 50 peratus daripada baki hutang dalam sekali bayaran dan diskaun 15 peratus untuk bayaran secara potongan gaji atau debit terus berjadual.

Beliau juga berkata Perdana Menteri sebelum ini juga bersetuju untuk menaikkan kadar pinjaman PTPTN serta menyediakan pinjaman komputer untuk kumpulan M40, selain mengecualikan bayaran balik pinjaman PTPTN kepada semua pelajar yang mendapat ijazah sarjana muda kelas pertama.

Sementara itu, kerajaan akan meneruskan Insentif Penggajian di bawah Pertubuhan Keselamatan Sosial (PERKESO) dengan membayar RM600 hingga RM750 sebulan untuk tempoh tiga bulan kepada majikan, selain insentif juga akan disediakan kepada golongan veteran, majikan dan Agensi Pekerjaan Swasta yang menggantikan pekerja asing kepada pekerja tempatan.

Tengku Zafrul berkata RM150 juta disediakan di bawah insentif berkenaan dan dijangka dapat membuka peluang kerjaya kepada lebih 70,000 pencari kerja.

“Kerajaan melalui PERKESO akan menyediakan bantuan mobiliti RM500 kepada pencari kerja yang mendapat pekerjaan di luar negeri bermastautin, manakala bantuan mobiliti RM1,000 melibatkan penghijrahan jarak jauh iaitu dari Sabah atau Sarawak ke Semenanjung dan sebaliknya,” katanya.

Menurut menteri kewangan itu, kerajaan akan meneruskan pelaksanaan MySTEP dengan menawarkan 50,000 peluang kerjaya secara kontrak; tempoh perkhidmatan MySTEP sektor awam akan dilanjutkan sehingga 31 Dis 2023 dan gaji MySTEP akan dinaikkan sebanyak RM100 iaitu antara RM1,500 hingga RM2,100 bermula 2023 berbanding RM1,400 hingga RM2,000.

Beliau juga berkata HRD Corp akan menyediakan RM750 juta untuk memberi latihan kemahiran kepada lebih 800,000 pekerja, bagi meningkatkan produktiviti dan peluang pendapatan sementara Suruhanjaya Sekuriti dengan kerjasama Dana Pembangunan Pasaran Modal pula akan menubuhkan Dana Inovasi Digital (DIGID) melibatkan RM30 juta, bagi meningkatkan kebolehpasaran 9,000 graduan dalam pasaran modal.

Selain itu, beliau berkata RM20 juta turut disediakan bagi melaksanakan Program Usahawan Siswazah (PUSh) untuk memanfaat 1,000 graduan menceburi bidang keusahawanan. – BERNAMA


PM tinjau penyediaan Bakul Prihatin Negara

PUTRAJAYA 15 Julai – Perdana Menteri Tan Sri Muhyiddin Yassin hari ini, meninjau penyediaan bakul makanan di bawah program Bakul Prihatin Negara, melibatkan pengagihan 420,000 bakul bantuan barangan keperluan kepada 1.68 juta penerima yang terkesan akibat pandemik COVID-19.

Berkonsepkan pendekatan masyarakat secara menyeluruh, inisiatif Bakul Prihatin Negara itu melibatkan kerjasama kerajaan dan syarikat korporat serta diselaraskan oleh Kementerian Pembangunan Wanita, Keluarga dan Masyarakat (KPWKM).

Bercakap kepada media selepas meninjau pusat penyimpanan dan agihan Bakul Prihatin Negara itu di Dewan Perdana Nur, KPWKM di sini, Muhyiddin berkata penyediaan bakul makanan itu melibatkan peruntukan RM5 juta daripada Pejabat Perdana Menteri dan RM16 juta disumbangkan sektor korporat.

“Dalam soal pengurusan kebajikan rakyat ni kita tak boleh berkompromi. Selagi masalah pandemik COVID-19 belum dapat diatasi dan soal ekonomi belum pulih, saya cukup prihatin dan rasa agak bertanggungjawab untuk menentukan kesejahteraan rakyat di negara kita tak kira apa latar belakang mereka, di mana mereka berada, mestilah kita laksanakan dan kita berikan sebaik-baik perhatian untuk membantu mereka,” katanya.

Bakul Prihatin Negara itu adalah hasil cetusan idea Muhyiddin sendiri sebagai tindak balas proaktif terhadap senario yang dihadapi rakyat yang terkesan akibat pandemik COVID-19.

Penyampaian bantuan dilaksanakan oleh Sukarelawan Skuad Prihatin Negara di bawah kendalian Jabatan Kebajikan Masyarakat (JKM). Setiap bakul makanan bernilai RM50 itu mengandungi beras, gula, tepung gandum, bihun, kicap, sardin, biskut, kopi dan garam.

Muhyiddin berkata setakat ini, tidak termasuk Bakul Prihatin Negara, kerajaan telah menyalurkan sebanyak 2.315 juta bakul makanan melibatkan peruntukan RM173.4 juta yang memanfaatkan seramai 9.26 juta orang sejak pelaksanaan Bantuan Bakul Makanan fasa pertama pada Mac tahun lalu.

“Sebahagian besar dari kumpulan sasar yang ada baik M40, B40, atau T20 yang terkesan kerana tak boleh nak berniaga dan berhenti kerja, semua kita sampaikan bantuan,” katanya.

Rakyat Malaysia yang memerlukan bantuan bakul makanan boleh memohon bantuan dengan menghubungi Talian Kasih di 15999, Pejabat Kebajikan Masyarakat Daerah berdekatan tempat tinggal serta merujuk maklumat di media sosial rasmi KPWKM, katanya.

Muhyiddin yang diiringi Menteri Pembangunan Wanita, Keluarga dan Masyarakat Datuk Seri Rina Mohd Harun ketika membuat tinjauan itu turut menerima sumbangan RM16 juta dari lima syarikat korporat untuk menjayakan program Bakul Prihatin Negara itu.

Yayasan Petronas yang diwakili Presiden dan Ketua Eksekutif Kumpulan Petronas Tengku Muhammad Taufik Tengku Aziz menyampaikan sumbangan dalam bentuk replika cek berjumlah RM5 juta, AEON Big yang diwakili Ketua Pegawai Eksekutif AEON Group Malaysia Shafie Shamsuddin pula menyampaikan sumbangan RM4 juta.

Pharmaniaga Bhd yang diwakili Pengerusi Datuk Seri Mohammed Shazaili Ramly menyampaikan sumbangan RM3 juta; Tenaga Nasional Bhd (TNB) yang diwakili Presiden/Ketua Pegawai Eksekutif Datuk Ir Baharin Din dan Telekom Malaysia Bhd yang diwakili Pengerusi Tan Sri Mohd Bakke Salleh pula masing-masing RM2 juta.


PM Muhyiddin rakam ucapan takziah atas kemangkatan Putera Philip

KUALA LUMPUR 10 April. – Perdana Menteri Tan Sri Muhyiddin Yassin merakamkan ucapan takziah kepada Ratu Elizabeth II, kerabat diraja dan rakyat Britain atas kemangkatan Putera Philip, Duke of Edinburgh.

Beliau berkata antara banyak sumbangan baginda adalah pengasas The Duke of Edinburgh International Award yang memberi kesan positif kepada jutaan anak muda di seluruh dunia.

“The Duke of Edinburgh International Award atau Anugerah Perdana Remaja Rakan Muda, diperkenalkan di Malaysia pada 2000 dan telah mengiktiraf ribuan belia Malaysia atas pencapaian mereka dalam aktiviti kemasyarakatan, sukan dan pengembaraan,” katanya dalam hantaran Facebook malam tadi

“Pemergian The Duke of Edinburgh pasti akan diingati, kehilangannya menandakan berakhirnya kehidupan yang dihabiskan untuk menabur bakti demi kebaikan sejagat,” katanya.


Buat EIA sebelum rancang pembangunan

DURIAN TUNGGAL 21 Nov. – Pihak berkenaan perlu membuat Kajian Impak Alam Sekitar (EIA) sebelum melaksanakan pembangunan supaya tidak mendatangkan mudarat kepada masyarakat.

Menteri di Jabatan Perdana Menteri (Tugas-tugas Khas), Datuk Seri Mohd Redzuan Yusof berkata, ia melibatkan Kementerian Air, Tanah dan Sumber Asli (KeTSA) serta Kementerian Perumahan dan Kerajaan Tempatan (KPKT).

“Hari ini Sekolah Jenis Kebangsaan Tamil (SJKT) dilanda banjir setinggi lima kaki, mungkin ia berpunca daripa EIA yang tidak dilakukan sebelum meluluskan sesuatu projek,” katanya.

“Justeru, secara peribadi saya sumbangkan bantuan kecemasan sebanyak RM20,000 untuk mereka baik pulih sekolah ini termasuk pra sekolah anak-anak di sini,” katanya.


Melaka pelawa pelabur terlibat dalam M-WEZ – Ab Rauf

SARAJEVO 11 Mei – Kerajaan negeri mempelawa pelabur antarabangsa untuk terlibat sama dalam Projek Pembangunan Zon Ekonomi Pesisiran Pantai Melaka (M-WEZ) yang bakal direalisasikan di negeri ini.

EXCO Kanan Perindustrian dan Pelaburan Negeri Datuk Seri Ab Rauf Yusoh berkata, M-WEZ yang berteras pembangunan berasaskan pelancongan itu bakal menjadi pemangkin utama ekonomi di Negeri Melaka yang mengekalkan konsep pembangunan bersepadu di kawasan tambakan laut.

“Selain itu, pembangunan itu turut mengadaptasi konsep Bandar Pintar dan Revolusi Perindustrian Keempat (IR 4.0), Hab Logistik Marin dan menyediakan pusat kebudayaan gaya hidup moden.

“Justeru, saya mengambil kesempatan ini untuk menjemput mana-mana pelabur yang berminat untuk melihat projek yang berpotensi ini dan kami bersedia untuk membantu sebarang pertanyaan dan bantuan selanjutnya,” katanya.

Beliau berkata demikian ketika berucap pada Persidangan Perniagaan dan Pelaburan Antarabangsa Ke-11- Forum Perniagaan Sarajevo 2022 ‘Nearshoring Perspectives For The Region’ di Bangunan Parlimen Negara Sarajevo, hari ini.

“Bukan hanya mempunyai penduduk berbilang bangsa, bahasa dan budaya, sektor pelancongan juga boleh memberi manfaat kepada pertumbuhan ekonomi, meningkatkan kualiti hidup, dan menjaga alam sekitar dan budaya.

“Sekali lagi, saya menjemput mereka yang berminat untuk meneroka peluang pelancongan perniagaan di Malaysia dan Melaka menjadi salah satu rakan kongsi strategik dan pelabur kami,” katanya.


Majlis TVET perkasa pendidikan anak-anak Melaka – Rais

MALIM 8 Jun – Majlis Pendidikan dan Latihan Teknikal dan Vokasional (TVET) menjadi platform bagi membincangkan pelaksanaan program TVET menerusi inisiatif strategik bersama 30 institusi pengajian tinggi (IPT) yang terlibat dalam sektor TVET di Melaka.

EXCO Pendidikan dan Teknologi negeri, Datuk Rais Yasin berkata bidang TVET mampu melahirkan graduan berkualiti tinggi yang memiliki kemahiran relevan memenuhi keperluan dinamik industri.

“Insya-Allah banyak perkara yang telah dirancang dalam usaha untuk memastikan hala tuju penubuhan Majlis TVET Negeri Melaka ini dapat direalisasikan,” katanya.


Amaran keras kepada syarikat televisyen tidak jaga sensitiviti agama, rakyat – Annuar Musa

Menteri Komunikasi dan Multimedia Tan Sri Annuar Musa berkata pihaknya tidak akan teragak-agak untuk mengambil tindakan, sekiranya terdapat stesen televisyen yang melanggar garis panduan yang ditetapkan.

“Di bawah peraturan sekarang, kerajaan memberi kuasa penapisan bagi konten drama di peringkat stesen televisyen, yang mana mereka dikehendaki membuat pengawalan sendiri.

“Sekiranya kita mendapati stesen televisyen tidak menjaga garis panduan tertentu, terutama menyentuh hal agama, budaya, adat resam dan sebagainya, maka saya akan menyemak semula kemudahan itu dan kita akan menarik balik,” katanya kepada pemberita selepas menyampaikan sumbangan kepada pelajar Tingkatan Enam dari Parlimen Ketereh, sempena program ‘Back To School’ , di sini hari ini.

Beliau berkata demikian selepas diminta mengulas mengenai video dimuat naik oleh seorang pelakon tempatan di laman sosial Instagramnya, yang memaparkan babak panas dipercayai adegan dalam sebuah drama yang belum disiarkan.

Annuar berkata kemudahan yang disediakan kerajaan di bawah kendalian Suruhanjaya Komunikasi dan Multimedia (MCMC), tidak sewajarnya diabaikan oleh syarikat televisyen sehingga tidak mematuhi segala peraturan yang telah ditetapkan sebelum ini.

“Kita memberikan kemudahan atas kepercayaan, semua stesen televisyen yang bekerjasama dengan syarikat swasta untuk membuat drama terbabit, tetapi perlu wajib mematuhi garis panduan yang telah disiapkan.

“Bagi saya adegan yang tidak Melayu, tidak Islam sifatnya, yang menyinggung perasaan orang Melayu, orang Islam dan sebagainya ini, sebenarnya tidak perlu menunggu pihak kementerian menegur kerana kita perlu faham sendiri batas-batas dalam adegan tersebut, yang tidak bersesuaian,” katanya.

Mengulas lanjut, Annuar berkata beliau telah meminta pihak yang terlibat dalam drama terbabit, supaya memberi penjelasan secara bertulis sekiranya ia tidak memuaskan, drama itu tidak dibenarkan untuk disiarkan kepada umum.

Penularan video tersebut, Menteri di Jabatan Perdana Menteri (Hal Ehwal Agama) Datuk Idris Ahmad menerusi Facebook miliknya turut memaklumkan, akan menghubungi pihak terbabit untuk mendapatkan nasihat supaya perkara itu boleh ditegah dan diubah dengan hikmah.

Sementara itu, Sistem Televisyen Malaysia Berhad (TV3) dalam satu kenyataan media semalam turut menjelaskan, adegan yang dipaparkan dalam drama itu tidak sesuai disiarkan malah tiada dalam perbincangan atau mendapat kelulusan daripada pihak stesen televisyen itu. – BERNAMA


Penalti JDT ‘bunuh’ semangat Melaka United

PAYA RUMPUT 11 Okt. – Pengendali Melaka United, Zainal Abidin Hassan menyifatkan sepakan penalti Johor Darul Ta’zim (JDT) dalam aksi perlawanan akhir Liga Super, malam tadi mempengaruhi konsenstrasi pemain sekali gus mendera emosi pasukan untuk mengutip mata.

Beliau tidak menafikan keputusan tewas 0-5 di tangan pasukan gergasi itu agak mengecewakan namun permainan harus diteruskan meskipun keputusan pengadil, Noor Azriel Baharudin memberikan penalti itu tepat atau sebaliknya.

Jelasnya, permainan anak buahnya diakui cemerlang dari mula perlawanan sehingga ke minit ke-70 perlawanan malah mempamer disiplin tinggi untuk terus menyerang kubu lawan.

“Keputusan penalti membunuh semangat pemain yang lambat bangkit, di situ nampak ‘turning point’ dan konsenstrasi kita terleka sebentar sehingga empat gol dibolosi lagi.

“Cuma pada 15 minit terakhir telah menghampakan kita kerana pemain amat kecewa dengan keputusan penalti, itulah yang ‘membunuh’ kami,” katanya pada sidang media selepas tamat perlawanan di Stadium Hang Jebat, di sini malam tadi.

Pada aksi perlawanan akhir Liga Super malam tadi, kekebalan benteng pertahanan pasukan Melaka United dibolosi menerusi sepakan penalti Leandro Velazquez pada minit ke-70 sekaligus menyemarakkan semangat pasukan lawan untuk menambah empat gol.

Dalam pada itu, bagi menghadapi Piala Malaysia yang akan bermula 25 Oktober ini, Zainal Abidin berkata, skuad Sang Kancil perlu melakukan lebih banyak ‘kerja rumah’ supaya membentuk pasukan yang lebih fokus.

Dalam pada itu, Ketua Jurulatih JDT, Benjamin Mora Mendivil turut memuji corak permainan pasukan Melaka United menerusi beberapa serangan berbahaya pada separuh pertama perlawanan.

“Anak buah kendalian Zainal Abidin mempamer kerjasama pasukan yang baik malah ada satu dua serangan bahaya ditunjukkan namun Melaka United sudah buat terbaik,” katanya.


Program TVET pertanian mampu lahirkan usahawan tani

Menteri Pembangunan Luar Bandar Datuk Seri Mahdzir Khalid berkata ini kerana dengan keadaan perubahan iklim yang tidak menentu selain pandemik COVID-19 yang belum berakhir menyebabkan keperluan yang tinggi kepada sumber makanan sama ada di peringkat negara mahu pun antarabangsa.

“TVET kepada negara sebenarnya sudah setaraf dengan laluan akademik lain, ia merupakan keperluan paling dikehendaki kolej atau universiti dan padan dengan industri. Melihat kepada keperluan sekarang, TVET yang berkaitan pertanian sangat penting.

“Melalui bidang pertanian, anak-anak muda dapat melonjakkan industri komuniti, menghasilkan lebih banyak produk usahawan pertanian serta membuka banyak peluang pekerjaan seiring hasrat kerajaan memperkasakan TVET,” katanya kepada pemberita selepas Majlis Konvokesyen Kolej Universiti Agrosains Malaysia (UCAM) kali ke-19 hari ini.

Mahdzir berkata UCAM yang berada di bawah kementeriannya turut mengangkat niche pertanian dan perladangan sebagai fokus utama selain menerima akreditasi daripada Agensi Kelayakan Malaysia (MQA) dalam 19 program pengajian yang ditawarkan institusi berkenaan.

Semalam, Perdana Menteri Datuk Seri Ismail Sabri Yaakob dilaporkan mencadangkan Kementerian Pengajian Tinggi (KPT) untuk menggubal dasar baharu berkaitan TVET sekali gus menjenamakan semula pendidikan tersebut bagi menghapuskan persepsi ibu bapa yang menggangap ia sebagai pendidikan kelas kedua atau tidak relevan.

Dalam pada itu, Mahdzir berkata Kementerian Pembangunan Luar Bandar akan terus memperkasakan pelbagai program bagi memastikan masyarakat Orang Asli di seluruh negara tidak tercicir daripada menerima suntikan vaksin COVID-19.

Mengakui kadar vaksinasi dalam kalangan mereka agak perlahan, beliau berkata Jabatan Kemajuan Orang Asli (JAKOA) sebagai agensi bertanggungjawab terhadap kebajikan golongan itu mempunyai program berkala yang diteruskan dari masa ke masa bagi membolehkan mereka menerima vaksin.

Setakat semalam, seramai 139,938 daripada keseluruhan 269,347 individu Orang Asli di seluruh negara telah menerima suntikan vaksin COVID-19 manakala 12,729 individu telah menerima dos penggalak.

Mengulas hasrat Ketua Penerangan Perikatan Nasional Datuk Seri Mohamed Azmin Ali untuk berdebat dengan bekas Perdana Menteri Datuk Seri Najib Tun Razak mengenai isu Felda, Mahdzir yang juga Naib Presiden UMNO berkata keutamaan ketika ini adalah memastikan kesejahteraan rakyat dan tidak perlu diadakan perdebatan.

Ditanya mengenai ada parti yang tidak akan menamakan calon Menteri Besar Johor meskipun Pilihan Raya Negeri (PRN) sudah memasuki fasa akhir kempen, beliau berkata mungkin ada parti yang tidak akan menamakan calon mereka.


Polis mohon warta zon larangan dron sepanjang PRN Melaka

AYER KEROH 6 NOV- Pihak polis akan memohon perintah mahkamah bagi mewartakan zon larangan penggunaan dron sepanjang tempoh kempen Pilihan Raya Negeri (PRN) Melaka.

Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman Datuk Hazani Ghazali berkata, permohonan mahkamah itu akan dilaksanakan pada minggu hadapan menjelang hari penamaan calon pada 8 Nov ini.

“Kami bincang juga tadi mungkin sepanjang tempoh PRN ini, kita akan mohon dengan pihak mahkamah untuk mewartakan zon larangan menerbangkan dron di Melaka.

Mengulas lanjut, Hazani berkata, cadangan mewartakan larangan itu dibuat selepas melihat daripada pelbagai sudut kesannya terhadap kententeraman awam semasa PRN Melaka.

“Dron ini boleh jadi satu ancaman, boleh wujudkan provokasi sebabnya dron boleh bawa senjata, tak kiralah gas beracun ke atau cecair yang boleh menyebabkan melecur.

Bagaimanapun beliau berkata, terdapat peraturan-peraturan itu yang membolehkan dron diterbangkan termasuk mendapatkan permit daripada pihak berkuasa termasuk Penerbangan Awam Malaysia (CAAM).


Solat sunat Aidilfitri Melaka meriah

BUKIT PALAH 22 April – Yang di-Pertua Negeri, Tun Seri Setia Mohd Ali Mohd Rustam bersama isteri Toh Puan Asmah Abd Rahman, hadir menunaikan solat sunat Aidilfitri bersama kira-kira 10,000 jemaah di Masjid Al-Azim, di sini, pagi ini.

Hadir sama mengiringi beliau, Setiausaha Kerajaan Negeri Datuk Wira Zaidi Johari, Pegawai Kewangan Negeri Datuk Salhah Saleh, Timbalan Pengerusi Majlis Agama Islam Melaka (MAIM) Datuk Wira Md Rawi Mahmud dan Mufti Melaka Datuk Wira Abdul Halim Tawil.

Turut hadir Exco Pendidikan, Pengajian Tinggi dan Hal Ehwal Agama, Datuk Rahmad Mariman serta Exco Pembangunan Wanita, Keluarga dan Komuniti Datuk Kalsom Nordin.

Berbeza dengan suasana dua tahun sebelum ini susulan penularan wabak COVID-19 apabila orang ramai hadir dengan kapasiti penuh selain tiada lagi penjarakan sosial.


Pegawai, anggota polis ditegah buat pemeriksaan rambang ke atas warga asing-KPN

“Selain itu, polis juga tidak boleh menahan mereka sesuka hati untuk tujuan reman selama dua minggu atas alasan untuk mengesahkan sama ada mereka mempunyai pasport atau dokumen yang dicap Jabatan Imigresen adalah tulen atau sebaliknya,” katanya kepada Bernama di Bukit Aman, di sini semalam.


Dera kanak-kanak: Polis lengkapkan siasatan, tunggu pertuduhan

GEORGE TOWN, 16 Mac – Polis telah melengkapkan siasatan berhubung seorang wanita warga asing yang dikatakan mendera kanak-kanak, dan kertas siasatan telah dikemukakan kepada pejabat timbalan pendakwa raya untuk proses pertuduhan di mahkamah.

Ketua Polis Daerah Timur Laut ACP Soffian Santong berkata kejadian dalam paparan video yang ditular dalam media sosial baru-baru ini melibatkan wanita berkenaan, sebenarnya berlaku pada Disember tahun lepas dan suspek telahpun ditahan polis.

Beliau berkata polis telah menahan wanita yang berumur 53 tahun itu pada 8 Dis lepas iaitu sehari selepas polis menerima laporan mengenai kejadian itu daripada seorang wanita.

“Kes disiasat di bawah Seksyen 31(2) Akta Kanak-Kanak 2001 kerana penderaan kanak-kanak dan Seksyen 6(3) Akta Imigresen kerana suspek tiada dokumen perjalanan yang sah. Suspek dijangka dituduh selepas mendapat kebenaran pejabat Timbalan Pendakwa Raya,” katanya di sini hari ini.

Katanya berdasarkan laporan, kejadian berlaku di sebuah rumah di Taman Persiaran Minden, Gelugor, dan suspek dikatakan telah mendera empat kanak-kanak di bawah jagaannya.

Terdahulu tular di media sosial video berdurasi 15 saat yang memaparkan seorang wanita dipercayai pengasuh yang menampar muka seorang bayi yang sedang menangis berulang kali selain menarik tangannya dengan kuat ketika memakaikan baju.


Belia kejar nikmat kalam Allah

AYER KEROH 18 April – Mencari kenalan baharu sambil mengumpul pahala antara kemanisan dan nikmat diperoleh pemuda ini setiap kali dia mengambil bahagian dalam program khatam al-Quran dianjurkan sekitar negeri ini.

Aliff Najmi Musa, 21, berkata, dia sebolehnya cuba untuk hadir ke program berkenaan yang kebiasannya dianjurkan oleh institusi pengajian tinggi (IPT), agensi atau jabatan Kerajaan Negeri Melaka.

Penuntut Kolej Antarabangsa Yayasan Melaka (KAYM) ini juga berasa selesa menghabiskan lebih banyak masa berada dalam majlis ilmu berbanding melakukan aktiviti yang boleh melalaikan.

“Sejak kecil lagi saya sudah ambil bahagian dalam program ilmu ini. Jadi setiap tahun khusus setiap kali Ramadan saya menunggu untuk mengambil bahagian dalam program khatam al-Quran yang dianjurkan.

“Rugi kalau terlepas, apa tidaknya pahala membaca al-Quran sepanjang Ramadan berlipat kali ganda. Saya melatih diri untuk merasai kemanisan mengalunkan ayat suci al-Quran,” katanya ketika ditemui di Masjid Al-Alami MITC, di sini, baru-baru ini.

Dia juga sentiasa berdoa agar hatinya terus terbuka untuk mengambil bahagian dalam program khatam al-Quran dengan harapan dapat mengumpul pahala sebanyak mungkin.

Seorang lagi peserta Fatin Natasya Hasan Ashari, 21, menganggap program keilmuan itu mampu membimbing umat Islam khususnya pelajar memperbetulkan bacaan ayat suci al-Quran.


Lebih 30 barangan terbabit SHMMP Hari Raya Puasa 2021- Nanta

PUTRAJAYA 23 April. – Terdapat lebih 30 barangan keseluruhan yang terlibat dalam Skim Harga Maksimum Musim Perayaan (SHMMP) Hari Raya Puasa 2021, kata Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi.

KPDNHEP sebelum ini mengumumkan senarai 12 barangan daripada empat kategori, iaitu ayam, telur ayam, daging dan hasil laut di bawah SHMMP Hari Raya Puasa 2021 yang dilaksanakan selama 30 hari bermula 21 April hingga 20 Mei.

“Barangan lain ini tidak diumumkan lagi kerana tiada tekanan terhadap barangan tersebut. Kita mahu berlaku adil terhadap peniaga… kalau umum awal tetapi tiada permintaan ia akan beri masalah kepada mereka,” katanya.

Beliau berkata demikian kepada media selepas Majlis Amanat Perdana Menteri Tan Sri Muhyiddin Yassin serta lawatan Muhyiddin ke Kementerian Perdagangan Dalam Negeri dan Hal Ehwal Pengguna (KPDNHEP) dan Pusat Arahan Penguatkuasaan (ECC), di sini hari ini.

Nanta dalam pada itu meminta semua peniaga mematuhi senarai harga barangan yang telah ditetapkandi bawah SHMMP Hari Raya Puasa 2021 bagi mengelak dikenakan tindakan penguatkuasaan.

“Skim ini dilaksanakan di semua peringkat iaitu pengeluar, pemborong dan peruncit. Harga ayam dijual dengan harga RM7.10 di peringkat borong dan jika ada yang jual lebih daripada harga tersebut… tindakan akan dikenakan,” katanya.

Mengenai lawatan Muhyiddin hari ini, beliau berkata Perdana Menteri telah memberikan input penambahbaikan agar kementerian itu terus relevan dalam menangani kehendak dan tuntutan peniaga serta pengguna.

“KPDNHEP sentiasa memberikan fokus untuk menangani tiga isu utama iaitu isu kecukupan bekalan barangan pada harga yang stabil termasuk menangani isu pembelian panik oleh pengguna, isu bekalan pelitup muka dan pemulihan ekonomi negara,” katanya.


Program Semarak Niaga perbanyak akses pembiayaan kepada sektor perniagaan – PM Ismail Sabri

KUALA LUMPUR, 21 Feb – Program Semarak Niaga Keluarga Malaysia yang dilancarkan hari ini dengan nilai keseluruhan berjumlah RM40 bilion akan memperbanyakkan akses pembiayaan kepada sektor perniagaan, terutamanya untuk pengusaha perusahaan mikro, kecil dan sederhana (PMKS) serta sektor informal.

Perdana Menteri Datuk Seri Ismail Sabri Yaakob berkata program ini merangkumi pinjaman langsung, jaminan pembiayaan dan suntikan ekuiti untuk dimanfaatkan oleh setiap golongan usahawan.

“Bagi perniagaan mikro dan kecil, kerajaan peka akan keperluan akses kepada pembiayaan dengan kadar faedah yang rendah. Dalam perkara ini, Skim Pembiayaan Informal dan Mikro (SPIM) akan menawarkan pinjaman sehingga RM10 ribu pada kadar faedah kosong peratus dengan keutamaan diberi kepada peniaga sektor informal. Saiz dana untuk program ini sahaja berjumlah RM200 juta.

“Bagi usahawan agromakanan pula, skim mikro kredit oleh Agrobank akan menawarkan pinjaman sehingga RM75 ribu pada kadar kosong peratus untuk enam bulan pertama berserta kemudahan moratorium sehingga enam bulan,” kata Ismail Sabri ketika berucap pada majlis perasmian program tersebut di sini, hari ini.

Bagi perniagaan yang lebih matang, beliau berkata institusi kewangan seperti SME Bank akan menawarkan pinjaman sehingga RM10 juta di bawah skim Dana Promosi IBS 2.0 dan RM1 juta di bawah Program Pembiayaan Usahawan Muda 2.0 (YEF 2.0).

Sementara itu, bagi syarikat yang berdaya maju namun mempunyai kekangan mendapatkan dana baharu, Perdana Menteri berkata kerajaan dan institusi kewangan telah merangka suatu pembiayaan bentuk baharu yang lebih anjal bagi meluaskan keupayaan untuk memulihkan perniagaan.

“Salah satunya ialah melalui kaedah ekuiti pendanaan awam (crowd funding) dan pembiayaan antara rakan setara (peer-to-peer financing) yang akan disokong dengan peruntukan RM80 juta secara geran padanan untuk Malaysia Co-investment Fund, tambahan kepada pelaburan oleh Bank Pembangunan Malaysia Bhd (BPMB), sebanyak RM100 juta,” katanya

Bagi membantu syarikat yang berdepan masalah keberhutangan atau gearing yang tinggi, Ismail Sabri berkata kaedah pendanaan melebihi RM2.2 bilion melalui pelaburan ekuiti dan quasi-equity turut tersedia.

Katanya kaedah ini diterajui oleh SME Bank dengan dana bernilai RM600 juta, manakala BPMB akan menawarkan Skim RESET (Rehabilitation and Support Through Equity), dengan saiz dana sebanyak RM500 juta.

“Bank Negara Malaysia (BNM) juga menyediakan Kemudahan Permodalan Semula Perniagaan  bernilai RM1 bilion untuk tujuan yang sama. Secara keseluruhannya, sejumlah RM14.2 bilion dana tersedia untuk PKS.

“Untuk ketersediaan dana yang berterusan, dana khas BNM terutamanya Kemudahan Bantuan dan Pemulihan Bersasar dan Kemudahan Agromakanan telah ditingkatkan secara kolektif sebanyak RM2.5 bilion kepada RM10 bilion. Jumlah ketersediaan pelbagai dana PKS BNM pada masa ini adalah sebanyak RM10 bilion,” katanya.

Selain itu, Perdana Menteri berkata skim di bawah Syarikat Jaminan Pembiayaan Perniagaan (SJPP) akan menyediakan jaminan untuk pembiayaan yang dijadualkan dan distruktur semula dengan had jaminan bernilai RM22 bilion, disasarkan untuk membantu syarikat mendapatkan pembiayaan baharu yang sebelum ini sukar diperolehi.

“Ingin saya tegaskan bahawa inisiatif-inisiatif ini tidak mengambil kira penambahbaikan kepada Bantuan Banjir Keluarga Malaysia bagi PMKS yang terjejas yang telah saya umumkan baru-baru ini.

“Jelas sekali, Program Semarak Niaga Keluarga Malaysia dan Bantuan Banjir Keluarga Malaysia mencerminkan prinsip Keluarga Malaysia dengan  “tiada yang dipinggirkan”, bagai berdiri sama tinggi, duduk sama rendah, bersukat sama paras, bertimbang sama berat,” katanya.

Seterusnya, beliau menambah Program Semarak Niaga Keluarga Malaysia akan menjadi pelengkap kepada usaha kerajaan melalui sektor kewangan dalam menyediakan kemudahan pembiayaan dan bantuan bayaran balik pinjaman terutamanya dalam fasa pemulihan pasca pandemik ini.- BERNAMA


Johor tarik pelabur melalui Minggu Johor di Dubai

KUALA LUMPUR, 1 Mac- Kerajaan Negeri Johor menampilkan Minggu Johor di Pavilion Malaysia di Ekspo 2020 Dubai bagi menunjukkan kesungguhan untuk membuka pintu pelaburan kepada pasaran dunia.

Bertemakan Permata Selatan Malaysia (The Southern Jewel of Malaysia), Minggu Johor itu diadakan sempena minggu ke-22 di ekspo tersebut yang bermula pada 27 Februari sehingga 5 Mac 2022.

Kehadiran Johor di ekspo dunia itu merupakan usaha berterusan dalam mencari pelabur antarabangsa, membuka pintu kepada pasaran dunia, menawarkan insentif mesra pelabur selaras dengan dasar kerajaan Malaysia yang mantap dan mesra perniagaan.

Ketua Eksekutif Invest Johor, Zarina Abdul Kadir berkata Johor merupakan destinasi pelaburan ideal dengan potensi pertumbuhan dan pembangunan pesat serta ekosistem ekonomi mampan yang memberi manfaat kepada pelabur yang ingin bertapak dan mengembangkan perniagaan mereka di Malaysia.

“Negeri Johor terletak di satu kedudukan yang amat strategik iaitu di tengah-tengah rantau ASEAN serta laluan perkapalan antarabangsa utama paling sibuk di dunia, selain akses mudah melalui udara dalam masa enam jam penerbangan dari bandar-bandar utama ASEAN melalui Lapangan Terbang Antarabangsa Senai dan tiga pelabuhan antarabangsa dan pelbagai lebuh raya,” katanya dalam satu kenyataan hari ini.


Melaka cadang insentif untuk jurulatih cemerlang

KERAJAAN Negeri akan mengkaji cadangan pemberian insentif kepada jurulatih yang membantu atlet meraih kejayaan cemerlang di peringkat negeri, kebangsaan dan antarabangsa.

Exco Pembangunan Belia, Sukan dan Badan Bukan Kerajaan (NGO) negeri VP Shanmugam berkata, cadangan itu bertujuan untuk menghargai peranan jurulatih yang juga watak penting dalam membantu kecemerlangan atlet negeri dalam apa jua kejohanan yang disertai.

“Kita melihat jurulatih merupakan individu yang memainkan peranan penting kepada kejayaan atlet, namun di kebanyakan negeri, peranan mereka ini seolah-olah kurang di ambil kira.

“Jadi, saya telah berbincang dengan Ketua Menteri untuk kita bentangkan pemberian insentif ini kepada jurulatih secepat mungkin supaya ia dapat bantu mengembangkan lagi sukan-sukan di Melaka,” katanya.

Beliau berkata demikian pada sidang akhbar selepas mewakili Ketua Menteri Datuk Seri Utama Sulaiman Md Ali menyempurnakan Majlis Penyampaian Hadiah Insentif Kemenangan Pemenang Pingat di Kejohanan Dunia, Sukan Komanwel dan Temasya Sukan Malaysia (SUKMA) XX di Auditorium Seri Negeri, hari ini.

Hadir sama, Pegawai Kewangan Negeri Datuk Salhah Salleh; Ahli Dewan Undangan Negeri (Adun) Taboh Naning Zulkiflee Mohd Zin dan Pengarah Majlis Sukan Negara (MSN) Negeri Melaka Mahathir Mustafa.

Jelas Shanmugam, pemberian insentif merupakan acara tahunan Kerajaan Negeri bagi menghargai atlet yang meraih kecemerlangan dalam kejohanan sukan yang disertai sama ada di peringkat kebangsaan mahupun antarabangsa.

Menurutnya, penerima tertinggi pada majlis itu ialah atlet beregu badminton lelaki negara Aaron Chia yang menerima insentif keseluruhan berjumlah RM70,000 di atas kejayaannya muncul juara pada Kejohanan Badminton Dunia 2022, selain memenangi pingat emas dan gangsa pada Sukan Komanwel Birmingham 2022.

Manakala bagi atlet Sukan Malaysia (SUKMA) XX 2022 pula, atlet renang Low Zheng Yong menjadi penerima insentif tertinggi iaitu sebanyak RM14,000 di atas kejayaan membawa pulang satu pingat emas dan enam gangsa.


Banjir: 60 mahasiswa anak Melaka bantu keluarga terkesan banjir

MASJID TANAH 22 Dis – Seramai 60 mahasiswa anak Melaka di bawah Gerakan Mahasiswa Melaka (GMM) turun padang bagi membantu keluarga yang terkesan akibat bencana banjir di negeri ini baru-baru ini.

Pengerusi GMM, Danieq Afifi Iskandar berkata ditubuhkan kira-kira dua tahun lalu fokus utama gerakan itu adalah untuk membantu masyarakat di negeri ini yang memerlukan pertolongan.

“Tanda pagar #AnakMudaMelakaTurunPadang memang tidak asing lagi dengan GMM, fokus gerakan untuk bantu segenap lapisan masyarakat…biarpun ditubuhkan kurang daripada dua tahun tetapi sambutan sukarelawan mahasiswa yang diterima diluar jangkaan.

“Berikutan bah yang melanda negara baru-baru ini, negeri bersejarah ini juga menerima tempiasnya. Ramai dalam kalangan penduduk khususnya di kawasan Lubok China hidup sehelai sepingang.

“Justeru GMM dengan penglibatan dari 12 Institut Pengajian Tinggi (IPT) seluruh negara menggerakkan seramai 60 mahasiswa anak Melaka untuk turun ke lapangan membantu keluarga yang terkesan dengan bencana ini,” katanya kepada MHI.

Danieq turut menyeru dan berharap lebih ramai mahasiswa anak Melaka khususnya untuk turun membantu menyumbangkan tenaga membersihkan rumah mangsa-mangsa banjir yang terkesan.

Sementara itu, Ahli Dewan Undangan Negeri (ADUN) Ayer Limau Datuk Hameed Mytheen Kunju Basheer berkata bencana banjir yang berlaku kali ini di luar kebiasaan.


‘Shell out’ hidangan terakhir keluarga

MERLIMAU 19 Mac – Suasana hiba menyelubungi Majlis Konvokesyen Kolej Komuniti Negeri Melaka 2022 apabila kakak Allahyarham Muhammad Nafis Ahmad Nahar disarungkan jubah konvokesyen mewakili adiknya bagi menerima Sijil Landskap dari Kolej Komuniti Selandar, hari ini.

Nur ‘Inani, 26 berkata dia yang juga graduan Sijil Kulinari Kolej Komuniti Bukit Beruang dijadualkan menerima skrol sijil pengajiannya esok namun dia terpaksa berlapang dada untuk menghadirkan diri hari ini untuk menyarungkan jubah itu mewakili adiknya.

Dia yang berasal dari Kuala Langat, Selangor berkata, pemergian Muhammad Nafis yang terlibat dalam kemalangan jalan raya dua tahun lalu adalah kejadian tidak mampu dilupakan kerana dia rapat dengan arwah sejak kecil.

“Saya masuk sini pun sebab sudah berjanji hendak meraikan hari konvokesyen ini bersama dia tapi ia tak kesampaian sebab dia dah pergi dulu, malah selepas melanjutkan pelajaran kami memang rancang nak buka perniagaan keluarga bersama.

“Dia masuk belajar awal dari saya dan pernah cakap tak sabar nak konvokesyen bersama-sama tapi selang beberapa bulan selepas dia menjalani latihan praktikal dia terus pergi tinggalkan kami, sangat sedih sebab tak dapat meraikan konvokesyen ini bersama dia,” katanya kepada pemberita.

Menceritakan detik hitam itu, Nur ‘Inani berkata, mereka sekeluarga merancang untuk menikmati hidangan ‘shell-out’ yang dimasak bersama dan arwah sempat berpesan supaya semua adik-beradik hadir kerana khuatir arwah tidak sempat bersama.

“Petang Khamis, 20 Jun 2020, itu kami masak dan makan bersama, selepas maghrib itulah terakhir saya bercakap dengannya sebelum menerima panggilan kehilangannya pada jam lebih kurang 3 pagi.

“Dia kata dia nak keluar tolong kawannya untuk ambil buah nangka untuk dijual kerana musimnya sudah tiba dan itulah kali terakhir kami bersama,” luahnya sebak.


Polis putus sebahagian jari digigit penagih dadah

KUALA LUMPUR, 19 April – Seorang anggota polis putus sebahagian jarinya apabila digigit lelaki yang berada di bawah pengaruh dadah di hadapan pos pengawal Balai Polis Sungai Besi di sini, Isnin lepas.

Ketua Polis Daerah Cheras ACP Zam Halim Jamaluddin berkata dalam kejadian pada 10.15 malam itu suspek berusia 34 tahun datang ke balai polis berkenaan dan menjerit mahu menyimbah asid.

“Suspek kemudian bertindak agresif menyimbah air ke badan dan muka seorang daripada anggota polis yang bertugas di pos berkenaan sebelum meluru masuk ke dalam balai,” katanya dalam kenyataan hari ini.

Menurutnya, anggota polis berpangkat Koperal berusia 40 tahun itu bersama dua lagi anggota cuba menahan suspek yang kemudian bertindak menggigit jari manis di tangan kanan anggota polis tersebut sehingga putus di bahagian hujung.


Immigration Dept seeks Bangladeshi man

KUALA LUMPUR, July 7 – The Immigration Department is looking for a Bangladeshi man to assist in an investigation under the Immigration Act 1959/63 or Act 155.

In a statement issued today, it identified the man as Md Rayhan Kabir, 25, and his last-known address as a company in Jalan Loke Yew here.

The department advised people who had information to contact Immigration assistant director Nurulmasha Nazlinan Hussin of the Operation, Investigation and Prosecution Division of the Immigration Malaysia headquarters at 03-88801298 / 1294 during office hours and the Operations Room at 03-88801555 after office hours.- BERNAMA


Melaka United, Pahang diberi lesen kelab kebangsaan bersyarat

PETALING JAYA 6 Okt. – Sebanyak 10 daripada 12 pasukan lulus dan diberikan lesen kebangsaan bagi membolehkan mereka beraksi pada saingan Liga Super musim 2021, manakala Pahang dan Melaka hanya diberikan lesen kelab bersyarat sehingga 31 Okt ini.

Sepuluh pasukan itu adalah Felda United FC, UiTM FC, Johor Darul Ta’zim FC, Kedah FA, PDRM FA, Perak FA, Petaling Jaya City FC, Sabah FA, Selangor FA dan Terengganu FC.

Pengerusi ‘First Instance Body’ (FIB) Pelesenan Kelab Persatuan Bola Sepak Malaysia (FAM) Sheikh Mohd Nasir Sheikh Mohd Sharif berkata Pahang dan Melaka perlu melengkapkan keperluan disyaratkan hujung bulan ini, atau berdepan tindakan denda, pemotongan mata, penurunan liga dan mungkin lesen ditarik balik.

“Surat balas daripada LHDN (Lembaga Hasil Dalam Negeri) berhubung permohonan Melaka untuk membayar tunggakan secara ansuran didapati tidak jelas. Walaupun LHDN telah terima surat daripada Melaka,  ia tidak jelas mereka bersetuju atau tidak dengan permohonan itu.

“Pahang pula terdapat maklumat yang tidak dimasukkan di dalam surat permohonan kepada LHDN, KWSP (Kumpulan Wang Simpanan Pekerja) dan Perkeso (Pertubuhan Keselamatan Sosial). Ia memerlukan penjelasan lanjut dari Pahang,” katanya dalam satu kenyataan semalam.

Dalam pada itu, beliau berkata tiga daripada lapan pasukan Liga Premier 2020 telah lulus dan diberikan lesen kelab kebangsaan bagi membolehkan mereka beraksi dalam saingan Liga Premier atau Super musim depan, jika layak.

Tiga pasukan berkenaan adalah Kelantan United FC, Kuala Lumpur FA dan Negeri Sembilan FA manakala lima pasukan lagi – Kuching FA, Kelantan, UKM FC, Pulau Pinang dan Sarawak United FC diberikan lesen kebangsaan bersyarat.

Dalam pada itu, Sheikh Mohd Nasir berkata lapan pasukan Liga Malaysia (Liga-M) lulus dan diberikan lesen Konfederasi Bola Sepak Asia (AFC) bagi musim 2021 iaitu Johor Darul Ta’zim (JDT), Perak, Selangor, Terengganu FC, Felda United FC, Petaling Jaya FC, Kedah dan Kuala Lumpur.

Dalam perkembangan lain, kesemua 21 pasukan berjaya melengkapkan proses penswastaan kelab merangkumi pemisahan daripada persatuan bola sepak (FA) ke kelab bola sepak (FC).

Bagaimanapun, FAM menegaskan penswastaan kelab serta pemisahan daripada FA ke FC itu adalah fasa pertama dalam proses penswastaan sebelum pasukan diminta menghantar kedua-dua carta organisasi pengurusan FA dan FC berserta portfolio setiap individu terlibat selewat-lewatnya pada 30 Nov depan.


Op Selamat 18: Polis Kedah keluarkan lebih 13,000 saman

ALOR SETAR, 5 Mei – Polis Kedah mengeluarkan 13,024 saman dalam tempoh enam hari pelaksanaan Op Selamat 18 sempena Hari Raya Aidilfitri yang dilancarkan pada 29 April lepas.

Ketua Jabatan Siasatan dan Penguatkuasaan Trafik (JSPT) Kedah Supt Mohd Mahiri Hussin berkata daripada jumlah itu, sebanyak 9,413 saman dikeluarkan atas kesalahan memandu melebihi had laju manakala bakinya atas pelbagai kesalahan lain.

“Jumlah kemalangan di negeri ini dalam tempoh enam hari pelaksanaan Op Selamat 18 adalah sebanyak 660 kes dan ia menunjukkan peningkatan sebanyak 135 kes berbanding tempoh yang sama pada Op Selamat 15/2019.

“Jumlah kes kemalangan maut adalah sebanyak sembilan kes, kecederaan parah (5 kes) dan kecederaan ringan sebanyak 42 kes,” katanya kepada Bernama di sini hari ini.

Mohd Mahiri berkata sembilan kes kemalangan maut itu melibatkan lima penunggang motosikal, satu pembonceng, satu pemandu lori, satu penumpang kereta dan satu pejalan kaki.

“Kes kemalangan maut banyak melibatkan penunggang motosikal, jadi saya ingin memberi peringatan kepada penunggang motosikal supaya jangan berlumba dan membawa motosikal secara berbahaya kerana ia boleh menyebabkan berlakunya kemalangan.

“Pengguna jalan raya yang lain juga dinasihatkan supaya memandu secara berhemah dan berhati-hati serta sentiasa mematuhi peraturan jalan raya yang telah ditetapkan bagi mengelak dari kemalangan mahupun dikenakan tindakan undang-undang,” katanya.


APMM bantu bawa penumpang kapal alami strok dapatkan rawatan

SEREMBAN, 27 April – Agensi Penguatkuasaan Maritim Malaysia (APMM) Melaka dan Negeri Sembilan melakukan pemindahan perubatan bagi membantu seorang penumpang kapal persiaran yang mengalami strok mendapatkan rawatan di hospital.

Pengarahnya Kapten Maritim Iskandar Ishak berkata maklumat Pusat Sub Penyelamat Maritim (MRSC) Johor Bahru memaklumkan wanita warga Indonesia, Hon Siu Fung, penumpang kapal Spectrum Of The Seas mengalami strok semasa kapal dalam pelayaran ke Singapura dari Pulau Pinang.

“Bot Petir 91 yang sedang membuat rondaan rutin di kawasan sekitar telah diatur gerak ke lokasi kapal lebih kurang 3.8 batu nautika barat daya Port Dickson. Setiba di lokasi, mangsa berada dalam keadaan lemah dan perlu dibawa ke hospital dengan kadar yang segera.

“Mangsa berusia 66 tahun dipindahkan ke bot Maritim Malaysia dan dibawa ke Jeti Jabatan Laut, Port Dickson pada pukul 10 malam dan dikejarkan ke Hospital Port Dickson untuk mendapatkan rawatan lanjut,” katanya dalam kenyataan hari ini.

Iskandar berkata selain tugas berkaitan penguatkuasaan undang-undang di laut, APMM turut membantu masyarakat atau komuniti maritim membuat penerbangan atau pelayaran ihsan bagi kes kecemasan di laut dan pemindahan perubatan.

Sebarang kecemasan di laut, sila laporkan segera ke Pusat Operasi Maritim Negeri Melaka dan Negeri Sembilan di talian 06-3876730 dan Sistem Tindak Balas Kecemasan Malaysia (MERS) 999 yang beroperasi 24 jam.


Pemasangan EWS diutamakan di kawasan berisiko tinggi bencana geologi – Takiyuddin

YAN, 26 Jun – Kawasan yang dikenal pasti berisiko tinggi berlaku bencana geologi aliran puing akan diberi keutamaan untuk dibangunkan Sistem Amaran Awal Bencana Geologi Aliran atau Early Warning System (EWS) sebagai persediaan menghadapi bencana itu.

Menteri Tenaga dan Sumber Asli Datuk Seri Takiyuddin Hassan berkata Jabatan Mineral dan Geosains (JMG) Malaysia mempunyai maklumat berkenaan lokasi berisiko terbabit namun ia tidak boleh didedahkan buat masa ini.

“Mungkin ada satu kawasan itu yang pada pandangan pakar kita, ada risiko dan perlu diberi keutamaan. Kita tidak boleh tunggu sehingga kejadian bencana berlaku baru nak ambil tindakan.

“Macam di Sabah selalu berlaku, mungkin kita kena tengoklah nanti. Saya sudah pergi ke Sabah dan tengok risiko-risiko (di kawasan tertentu di sana),” katanya kepada pemberita selepas menghadiri program kesedaran EWS Bencana Geologi Aliran Puing bersama Komuniti Jerai Geopark di sini hari ini.

Beliau berkata EWS yang dipasang Titi Hayun di sini ekoran bencana geologi aliran puing pada Ogos tahun lepas, merupakan projek rintis yang akan dijadikan sebagai penanda aras dan model nasional dalam pengurangan risiko bencana geologi aliran puing.

Katanya, sistem tersebut yang ketika ini sudah beroperasi akan dipasang di lokasi lain berdasarkan perancangan yang sedang dirangka kementerian dan JMG.

Selain itu, Takiyuddin berkata JMG juga akan mengenal pasti pembangunan-pembangunan baharu termasuk projek infrastruktur di kawasan berisiko tinggi yang boleh mengundang kepada kejadian yang tidak diingini.

“(Contohnya) di Sabah…ada pembinaan sebuah jambatan terpaksa diberhentikan, ia dibuat di kawasan yang berisiko tinggi dan tidak boleh diteruskan atas nasihat JMG. Kita tidak mahu selepas 10 tahun projek siap akan berlaku insiden atau bencana,” katanya.

Sistem EWS di Titi Hayun dibangunkan melalui kerjasama pintar antara JMG dan Universiti Teknologi Malaysia serta diintegrasikan dengan Sistem Amaran Awam oleh Angkatan Pertahanan Awam Malaysia.

Dalam kejadian pada 18 Ogos tahun lepas, bencana geologi aliran puing di Gunung Jerai telah mengorbankan enam mangsa dan menyebabkan banjir lumpur di beberapa kawasan di sini dan daerah Kuala Muda.


Kaligrafi Peribahasa Cina dari Melaka pecah rekod negara

AYER KEROH 17 Jun – Kaligrafi peribahasa Cina yang dihasilkan sekumpulan sukarelawan pada Karnival Kebudayaan Tradisional Cina 2023 di Ayer Keroh diiktiraf ‘Malaysia Book of Records’ (MBOR).

Perunding Rekod Kanan The MBOR, Edwin Yeoh memaklumkan, kaligrafi yang membawa maksud semangat, adil dan kuat tersebut berjaya memecahkan rekod kaligrafi terbesar dan terpanjang di negara ini.

“Ini merupakan kaligrafi peribahasa Cina yang terbesar di Malaysia dan satu kebanggaan buat Melaka,” katanya ketika ditemui pada Majlis Perasmian Karnival Kebudayaan Tradisional Cina 2023 di sebuah restoran di Taman Muzaffar Shah, di sini, hari ini.

“Jika selepas ini ada pihak yang mahu memecahkan rekod kaligrafi peribahasa Cina baharu, ia perlu melebihi 250 kaki panjang dan lebih 30 kaki kelebaran,” katanya.


Toh Puan Asmah galak wanita kekal aktif

AYER KEROH 3 September – Toh Puan Datuk Wira Asmah Abd Rahman merasmikan Kejohanan Badminton Piala Toh Puan Datuk Wira (Dr.) Asmah Abd Rahman di Dewan Mini Bestari, di sini, hari ini.

Dalam kejohanan tersebut seramai 132 peserta melibatkan 11 kontinjen daripada Majlis Gabungan Pertubuhan Wanita Melaka (NCWOM) yang menyertai kejohanan badminton itu.

Toh Puan Asmah merangkap Pengerusi NCWOM dalam ucapan perasmiannya berkata beliau akan terus memberi semangat kepada golongan wanita yang berusia 45 tahun ke atas untuk kekal sihat dan aktif.

“Saya hadir hari ini untuk memberi semangat kepada golongan wanita berusia 45 tahun ke atas yang hadir menyertai kejohanan badminton ini.

Hadir sama, Pengerusi Badan Amal Kebajikan Isteri Wakil-Wakil Rakyat Negeri Melaka (BISTARI), Datin Seri Rosefouziah Saleh; Timbalan Pengerusi 3 NSWOM, Datin Nor Haya Sulaiman dan Pengerusi kejohanan, Wan Faudzilah Wan Abdullah.

Antara 11 kontinjen terlibat adalah KBSM A, Permata, Pelitawanis, Persiap, KBSM B, Pertubuhan Perkumpulan Perempuan, Wanita UMNO, Puspanita, Wanita MIC, Perkep dan Wanita MCA negeri.


‘Spiderman’ jual pati minuman di Pantai Puteri

PANTAI KUNDOR 25 Julai – Terpaksa menahan panas setiap kali memakai kostum adiwira ‘Spiderman,’ bukan halangan buat seorang pemuda mencari rezeki dengan menjual pati minuman.

Muhammad Izat Nazmi Norzaini, 22, berkata, dia mencuba kelainan itu bagi menarik perhatian pelanggan dan menghiburkan kanak-kanak yang mengikuti ibu bapa masing-masing di pantai peranginan Pantai Puteri, di sini.

Katanya, dengan berpakaian watak filem Hollywood itu, sedikit demi sedikit dia berjaya menarik perhatian orang ramai pantai itu untuk mencuba minuman itu.

“Namun, apabila Perintah Kawalan Pergerakan (PKP) 1.0 dimulakan pada Mac 2020, kedai pakaian tidak dibenarkan beroperasi, lalu saya mencari idea untuk memulakan perniagaan baru.

“Kebetulan saya baharu bernikah seminggu sebelum PKP 1.0 dimulakan dan pandemik COVID-19 menyebabkan saya benar-benar terkesan kerana tidak dapat mencari rezeki melalui perniagaan pakaian,” katanya ketika ditemui di pantai berkenaan hari ini.

Katanya, selepas puas mencari idea bidang perniagaan baharu, dia menemukan idea menghasilkan pati minuman teh ais, teh hijau dan kopi yang dipelajari daripada abang iparnya.

“Abang ipar saya pernah berniaga warung kopi sebelum menceburi bidang perniagaan lain dan dia mencurahkan ilmu pembuatan pati berkualiti tinggi bagi memastikan ia benar-benar menarik minat pelanggan,” katanya.

Bapa bayi berusia lima bulan itu berkata, kanak-kanak yang mengikuti ibu bapa mereka tidak melepaskan peluang bergambar dengannya setiap kali membeli pati minuman berkenaan.


Mangsa banjir di Johor meningkat, Sabah menurun, Pahang kekal

KUALA LUMPUR, 30 Januari – Jumlah mangsa banjir di Johor merekodkan peningkatan manakala di Pahang kekal dan di Sabah mencatatkan penurunan dengan dua pusat pemindahan sementara (PPS) ditutup pagi ini.

Di JOHOR, jumlah mangsa banjir di enam daerah meningkat sedikit kepada 2,757 orang setakat 8 pagi tadi berbanding 2,564 orang pada 8 malam tadi.

Jawatankuasa Pengurusan Bencana Negeri (JPBN) memaklumkan satu lagi PPS dibuka di Daerah Mersing manakala satu PPS di Daerah Mersing ditutup, menjadikan keseluruhan 31 PPS beroperasi setakat ini.

Batu Pahat mencatatkan jumlah mangsa tertinggi dengan 946 orang, diikuti Mersing (829) orang, Kota Tinggi (453), Kluang (422), Segamat (92) dan Tangkak (15), menurut jawatankuasa itu dalam satu kenyataan.

Di SABAH,  jumlah mangsa banjir di negeri itu menurun dengan 1,211 orang daripada 471 keluarga di empat PPS pagi ini, berbanding 1,419 orang daripada 585 malam tadi.

Menurut kenyataan itu, mangsa di Pitas seramai 1,152 orang daripada 450 keluarga dipindahkan ke dua PPS, diikuti Lahad Datu 46 orang (12 keluarga) di satu PPS, dan di Paitan seramai 13 orang (sembilan keluarga) juga di satu PPS.

Di PAHANG, jumlah mangsa banjir pagi ini tidak berubah dengan 219 orang daripada 70 keluarga masih berada di tiga PPS di Rompin.

Sekretariat JPBN melaporkan PPS Kampung Setajam menempatkan 171 mangsa, PPS Sekolah Kebangsaan Kampung Denai (27 mangsa) dan PPS Balai Raya Kampung Jawa (21 mangsa).

Paras Sungai Keratong di Rompin terus menunjukkan trend penurunan namun masih melebihi paras bahaya 23m dengan bacaan 23.32m pagi ini, berbanding 23.48m malam tadi.


PRN Johor: Ismail Sabri ucap tahniah kemenangan BN

KUALA LUMPUR, 12 Mac – Perdana Menteri Datuk Seri Ismail Sabri Yaakob mengucapkan tahniah kepada Barisan Nasional (BN) atas kemenangannya pada Pilihan Raya Negeri (PRN) Johor hari ini.

Beliau juga menzahirkan ucapan terima kasih kepada para pengundi, kepimpinan, jentera dan petugas yang bekerja keras bagi memastikan kemenangan BN pada plihan raya negeri itu.

BN memperoleh majoriti mudah menerusi 29 kerusi Dewan Undangan Negeri (DUN) pada PRN Johor untuk membentuk kerajaan negeri, berdasarkan keputusan tidak rasmi setakat 10.21 malam ini.


300 ‘bikers’ semarakkan Hari Malaysia 2022

SUNGAI RAMBAI 16 September – Kembara Hari Malaysia melibatkan 300 motosikal berkuasa tinggi bakal menggegarkan sambutan Hari Malaysia 2022 Peringkat Kebangsaan di Dataran Memorial Pengisytiharan Kemerdekaan, Banda Hilir, malam ini.

Konvoi sejauh 140 kilometer itu diketuai Exco Kanan Pelaburan, Perindustrian, Pembangunan Usahawan dan Koperasi negeri, Datuk Seri Ab Rauf Yusoh berlepas pada jam 8.30 pagi dari Kawasan Rehat dan Rawat (RnR) Sungai Rambai.

“Penyertaan memang kita jangka cukup hebat dan ia mendapat sambutan daripada bikers luar Melaka. Ini satu bukti bahawa rakyat benar-benar menjiwai Hari Malaysia yang disambut kali ini selepas dua tahun kita berada dalam Perintah Kawalan Pergerakan (PKP).

“Saya percaya deruman enjin motosikal berkuasa besar ini dapat menarik perhatian orang ramai untuk menyambut hari bersejarah ini di Dataran Memorial Pengisytiharan Kemerdekaan malam ini,” katanya.

Turut menyertai kembara itu Exco Kerja Raya, Pengangkutan, Kemudahan Awam, Infrastruktur dan Pengurusan Banjir negeri, Datuk Rahmad Mariman serta Yang Dipertua Majlis Perbandaran Hang Tuah Jaya (MPHTJ), Datuk Shadan Othman.

“Akan ada lima ‘pit stop’ peserta kembara iaitu di Perkampungan Hang Tuah Duyong, Dataran Sejarah Ayer Keroh, Masjid Ar-Rasyidin Alor Gajah, UNIMEL Kuala Sungai Baru dan Selat Avenue.


KKM ambil langkah advokasi, bimbing penjualan Tiger Pod semakin berleluasa

KUALA LUMPUR, 25 Jan – Kementerian Kesihatan (KKM) terus bekerjasama dengan Kementerian Pendidikan, Kementerian Pengajian Tinggi, universiti awam dan swasta serta badan bukan kerajaan dalam aktiviti advokasi dan pencegahan bagi memastikan pendidikan berkaitan bahaya merokok disebarkan secara meluas kepada masyarakat.

Menteri berkenaan Dr Zaliha Mustafa berkata ini kerana KKM mengambil berat dan kesal berhubung isu penjualan produk rokok elektronik atau vape di hadapan sebuah sekolah yang tular baru-baru ini.

Beliau berkata KKM juga mendapat maklumat, aktiviti mempromosi, pengiklanan dan penjualan rokok elektronik atau vape yang menyerupai permainan kanak-kanak atau ‘Tiger Pod’ yang kini semakin berleluasa.

“Perkara itu sangat membimbangkan kerana produk itu direka sehingga menarik perhatian kanak-kanak dan remaja untuk menggunakannya, malah produk vape tersebut menggunakan cecair bernikotin yang penjualannya dikawal di bawah Akta Racun 1952.

“Pengedaran dan pembekalan sebarang persediaan mengandungi nikotin memerlukan pendaftaran dan kelulusan sebagai ubat daripada Pihak Berkuasa Kawalan Dadah dibawah peruntukan Peraturan-Peraturan Kawalan Dadah dan Kosmetik 1984 serta Akta Jualan Dadah 1952,” katanya dalam kenyataan hari ini.

Menyedari bahawa Akta Racun 1952 tidak mempunyai peruntukan terhadap larangan aktiviti promosi dan pengiklanan cecair rokok elektronik atau vape, beliau berkata peruntukan tersebut telah dimasukkan di bawah Rang Undang-undang Kawalan Produk Tembakau dan Merokok yang bertujuan mengawal selia penghasilan produk tersebut.

“Ia telah pun dibentangkan untuk bacaan kali kedua pada sidang Parlimen Ogos 2022 dan pelaksanaan terhadapnya masih tertangguh hingga kini,” katanya.

Selain itu, Dr Zaliha berkata penyelesaian terhadap penjualan produk yang membahayakan kesihatan generasi muda seperti ‘Tiger Pod’, memerlukan kerjasama pelbagai pihak seperti Kementerian Perdagangan Dalam Negeri dan Kos Sara Hidup, pihak berkuasa tempatan dan agensi penguatkuasaan yang lain.

“Saya juga ingin menegaskan bahawa pengusaha-pengusaha vape haruslah mengambil sikap kebertanggungjawaban yang tinggi dalam menghasilkan produk mereka. Ibu-bapa juga diminta terus memantau aktiviti anak-anak supaya tidak terjebak dalam amalan yang boleh merosakkan kesihatan mereka,” katanya.


Atas Angin: Reflections of the Persian Cosmopolis on the ‘Lands below the Wind.’

The Bahasa Melayu term atas angin, literally ‘above the wind’ refers to regions and peoples westward. It is a Malay geographical and ethnic marker mainly referring to the Indian sub-continent, the Persian world, the Arabs and Turks. And extending to the European Mediterranean region.

Often, the peoples from the ‘lands above the wind’ formed at least semi-permanent communities along the coastal areas of the Malay Archipelago, seen in the many trading ports. The atas angin ethnicities are visible in the Archipelago, and these would primarily be Arabs and some of the major ethnicities from the Indian subcontinent, namely Tamils and Gujeratis (based on Malay classical texts). They formed new communities along the littoral areas east (and west) of the Indian Ocean. Portuguese historian Tome Pires who spent some three years in Melaka from 1512 mentions 1,000 Gujerati merchants, 4,000 Persians, Bengalis, Arabs, together with a sizeable number of Tamils.

These ethnicities, from the ‘lands above the wind’ held a significant and durable presence in the ‘lands below the wind.’ Dibawah angin is the other ethnic marker, often too, a form of self-identity for the Malays in the Archipelago.

The marker of “below the wind” could be derived from Malay encounters with the Persians as told in Ibn Muhammad Ibrahim’s narrative in The Ship of Sulaiman. It was suggested that bawah angin denotes a Persian identity marker for countries in the East, “…surely the most blessed of all these regions.”

The gaze from the ‘lands above the wind’ on the Malay Archipelago – from Iran, has been much been subdued by the Indianization/Sanskritization discourse. Tomáš Petrů in his article titled “‘Lands below the Winds’ as Part of the Persian Cosmopolis: An Inquiry into Linguistic and Cultural Borrowings from Persianate Societies in the Malay World” (Moussons, 2016) suggests the label ‘Persian Cosmopolis’ to describe the integration of the Malay Tanah Air into the greater cultural sphere.

The degree of Persian cultural impact in the maritime region reveals the intricacies of cultural pluralism and hybridization since time immemorial. The connection was intense. Remember our school history of ‘Sufi missionaries’ in Melaka, or the kingdom’s Gujerati harbor masters (Syahbandars)? The connections, bearing much on Malay collective understanding of society and civilization, have been almost effectively muted.

Links between Iran and the Archipelago happened roughly between the 11th and 19th centuries. According to scholars, the realm of the Persian cosmopolis was usually defined geographically as extending from Anatolia (indirectly via the Ottoman expansion) to central Asia to Bengal, and along the maritime trading routes to the Malay Archipelago. It can be said that the Persian cosmopolis to some extent replaced the Sanskrit cosmopolis that preceded Persianate culture.

Before the 11th century, one finds some of the earliest contacts through maritime trade route across the Indian Ocean. This refers to the Parthian traders, operating in the late 2nd and early 3rd centuries CE, engaging with international entrepots in the region. Accordingly Sassanid Persians (224-651 CE) made an impact. Their literary works were translated into Cham. They were said to be familiar with Sassanid cosmology, namely in the book of Anurshiwan, said to be sacred to the Chams. I was also told that the Muslim Chams in central Vietnam called themselves as Orang Bani. They claim origins from figure called Noursavan, said to be the Persian king Anurshiwan.

In the Malay Hikayats, we encounter Nushirwan Adil (Nushirwan the Just). Nushirwan Adil appeared in at least four hikayats, namely Hikayat Amir Hamzah (1380), Hikayat Muhamamd Hanafiah (1380), Taj al-Salatin (1603) and Sejarah Melayu (1612). In Hikayat Amir Hamzah, Nushrwan Adil was mentioned 49 times, while we find the name mentioned six times in Sejarah Melayu.

The hikayat (a story/account), is from the Persian hikāīat. The Malay hikayats such as Hikayat Amir Hamzah and Hikayat Muhammad Hanafiyah are adaptations or even direct translations from Persian. A certain degree of Shiite influence reveal itself amongst the Shafi’i Malays – such as the tabut or ashura, in the Minangkabau and Bengkulu regions in the West coast of Sumatra. And there is Lahar Tabut at Kampung Paya, Penaga in Seberang Perai.

During the period concerned, the language transmitted was the New Persian (Farsi), in the latter half of the 9th century. The script was Arabic, replacing the previous Pahlavi. According to Petrů, Farsi was brought by the ‘Samarqandi diaspora’ – the Persian exodus in the late 14th century, due to the Turco-Mongol conquest. The ‘men of the pen’, in their thousands, fled to modern day Uzbekistan and India. The Persianate sultanates of India sparked a dramatic cultural shift in the Malay Archipelago, bringing in elites and exiles.

While Bahasa Melayu remained the vital language of communication in the maritime region, Farsi was the cultural lingua franca. The atas angin enhanced the cosmopolitanisms of the region. What was most intense was the lexical transfer which not only included a number of commercial items such as gandum (wheat) or kurma (date) the Persians traded, but also the very conceptual word for the ‘market’ – pasar in Bahasa Melayu, deriving from the Persian bazar. Other trade related loan words include domba (sheep), anggur (grapes), kismis (raisins), laksa (vermicelli); and fashion as in baju, seluar (salwar), serban and destar.

Concepts deriving from maritime and naval activities worth noting is bandar (port, harbor) and syahbandar, as well as kelasi (sailor). Malay maritime history is full of nakhodas (captain, fleet, commander) dominating trade in the Indian Ocean and the Archipelago. One such includes long-haul links between the Persian Gulf, Surat and Masulipatnam and Autthaya, where they acted in the service of the Siamese King.

In Malay statehood, we find shah, tahta, naubat, dewan, cogan, cokmar. Nobat is from the persian naubat. The cosmology from the land above the wind came through many forms, manifold origins and multifaceted. The persian element is now no more fashionable in Malay society, or might have merged, subdued by other forces from both the lands below and above the wind.

However, the cultural fabric is still deeply entrenched, though many are unaware of its origins. And sure, laksa is well consumed. There are always the kenduri and the tamasya. Bang is audible in Kedah, Pulau Pinang, Melaka and Johor, And Nushirwan is a name among the Malays.


Bayi perempuan maut terjatuh dari tingkat 3

KUALA LUMPUR 4 Mei. – Seorang bayi perempuan berusia 11 bulan maut selepas terjatuh dari tingkap bilik di tingkat tiga kediaman keluarganya di Pangsapuri Sri Aman, Jalan Aman Putra, di sini semalam.

Ketua Polis Daerah Sentul Asisten Komisioner Beh Eng Lai berkata, hasil laporan bedah siasat oleh Unit Forensik Hospital Selayang mendapati kematian bayi berkenaan berpunca daripada kecederaan parah di bahagian kepala akibat jatuh dari tempat tinggi.

“Mangsa dikatakan sedang bermain bersama seorang kakak, dua abang dan tiga sepupunya yang berusia lingkungan dua hingga 14 tahun di atas katil bahagian atas bersebelahan dengan tingkap bilik pertama rumah sebelum terjatuh kira-kira jam 2 petang,” katanya dalam kenyataan malam ini.

Katanya, keberangkalian mangsa terjatuh ketika bermain kerana tingkap di dalam bilik tersebut tidak mempunyai pagar dan katil diletakkan di tengah tingkap tanpa sebarang halangan.


Agong zahir ucapan tahniah kepada Bonnie

KUALA LUMPUR 23 Jun – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menzahirkan ucapan tahniah kepada atlet para negara Bonnie Bunyau Gustin atas pencapaian cemerlangnya memecahkan rekod dunia acara powerlifting.

Menurut catatan dalam Facebook Istana Negara, Seri Paduka turut menzahirkan rasa sukacita dan bangga atas kejayaan atlet berusia 22 tahun itu yang melakar sejarah baharu buat sukan angkat berat (powerlifting) negara dan mengharumkan nama Malaysia di persada dunia.

Pada Kejohanan Piala Dunia Powerlifting Fazza Dubai ke-11 di Dubai, Emiriah Arab Bersatu kelmarin, atlet kelahiran Kuching, Sarawak itu memecahkan rekod dunia dengan angkatan seberat 230 kg dalam kategori lelaki atas 72 kg untuk merangkul pingat emas, menewaskan atlet China, Peng Yu (214 kg) dan atlet Nigeria, Nnamdi Innocent (213 kg)

Menurut catatan itu, kejayaan Bonnie memecahkan rekod yang selama ini dipegang oleh atlet Iran, Roohallah Rostami, amat bermakna buat Malaysia dan menjadi suntikan semangat kepada atlet tersebut untuk meneruskan buruan pingat pada kejohanan akan datang.

“Pencapaian cemerlangnya sekali lagi membuktikan bahawa Malaysia mampu melahirkan atlet dan individu yang berkualiti, berkaliber dan bertaraf antarabangsa,” demikian menurut hantaran itu.

Kejayaan itu juga membuktikan bahawa dengan iltizam, semangat perjuangan yang tinggi dan usaha yang bersungguh-sungguh, rakyat Malaysia mampu bersaing dan berjaya di peringkat dunia.

Menurut hantaran itu, Seri Paduka turut menzahirkan harapan agar kejayaan dan semangat perjuangan Bonnie menjadi sumber inspirasi kepada seluruh rakyat Malaysia, khususnya para atlet, untuk bekerja keras dan berusaha mencapai kejayaan dalam bidang masing-masing di dalam negara mahupun di persada antarabangsa.

“Seri Paduka menzahirkan ucapan selamat maju jaya kepada Bonnie dan mendoakan semoga beliau dilimpahi kejayaan cemerlang berterusan serta sekali lagi memahat sejarah dan mengharumkan nama di kejohanan-kejohanan mendatang.


Bantuan RM150 juta untuk transformasi nelayan

PUTRAJAYA, 8 Jun – Kerajaan telah memperuntukkan bantuan berjumlah RM150 juta di bawah Dana Jaminan Makanan (DJM) dan pinjaman mudah bagi mentransformasikan nelayan melalui perolehan vesel moden berteknologi tinggi.

Jabatan Perikanan dalam kenyataan memaklumkan kedua-dua kemudahan itu adalah untuk pembangunan industri perikanan pantai menerusi program pemodenan vesel, menggalakkan penggunaan peralatan mesra alam dan peningkatan mekanisasi peralatan tangkapan vesel di Zon A dan Zon B.

“Ia (bantuan) membuka peluang nelayan tradisi di Zon A dan Zon B menaik taraf dan memodenkan vesel, mekanisasi, peralatan tangkapan yang lebih efisien dan mesra sumber.

“Selain itu, ia meningkatkan aspek keselamatan dan peningkatan kualiti hasil tangkapan secara mampan selain secara langsung meningkatkan pendapatan nelayan A dan Zon B,” menurut jabatan itu dalam kenyataan yang dikeluarkan sempena sambutan Hari Laut Sedunia hari ini.

Menurut Jabatan Perikanan, kemudahan bantuan itu juga menggalakkan vesel beroperasi di zon yang lebih jauh, mengubah suai vesel dengan konsep ke arah pemodenan vesel, pembelian enjin baharu atau menambah baik peralatan menangkap ikan bagi berpindah ke Zon C.

“Ini seterusnya akan meningkatkan proses pemuliharaan semula jadi stok ikan dan kualiti ekosistem di kawasan kurang 12 batu nautika dari pantai dan mewujudkan kawasan menangkap ikan yang stabil serta penerokaan yang mapan.

“Ini sekali gus akan mengurangkan kebergantungan penggunaan kru bukan warganegara bekerja di atas vesel penangkapan ikan tempatan dan menggalakkan penglibatan kru warganegara termasuk belia bekerja di atas vesel penangkapan ikan yang moden dan selesa,” menurut jabatan itu.

Jabatan Perikanan memaklumkan Malaysia sebagai satu daripada negara yang telah memeterai Konvensyen Kepelbagaian Biologi (CBD) dituntut untuk memastikan sebanyak 10 peratus daripada keluasan perairan marin negara dijadikan sebagai Kawasan Perlindungan Marin (MPAs) menjelang 2020.

Sehingga kini, jumlah keluasan perairan yang ditadbir urus oleh Jabatan Perikanan adalah 2,486.13 kilometer persegi (km2) manakala jumlah keseluruhan MPA untuk Malaysia adalah sebanyak 2,631.8093 km2.

Dengan adanya MPAs, Malaysia akan mencapai Matlamat Pembangunan Lestari (SDG) yang ke-14 khususnya sasaran 14.1, 14.2 dan 14.5 iaitu Kehidupan Dalam Air di bawah SDG.

“Pencapaian SDG tersebut seterusnya akan menjamin kelestarian jaminan makanan dari sumber marin dengan lebih mampan di samping kehidupan marin yang lain seperti terumbu karang,” menurut kenyataan itu.- BERNAMA


Hanya calon terbaik sarung uniform PDRM – KPN

SERI NEGERI 4 Dis – Polis Diraja Malaysia (PDRM) sudah menjalankan beberapa program ‘talent scout’ dalam memastikan pegawai dan anggota yang dilantik menyertai pasukan beruniform itu terdiri daripada calon terbaik.

Ketua Polis Negara Tan Sri Acryl Sani Abdullah Sani berkata, menerusi program dijalankan itu ia dapat mengenal pasti individu yang berpotensi untuk diambil sebagai pegawai kanan ataupun anggota berpangkat rendah.

“Kita sudah buat kajian dan sebenarnya kita sudahpun ada program terbabit di peringkat awal, pertamanya untuk pegawai kanan iaitu Kor Sukarelawan Polis Siswa Siswi (Suksis) di universiti.

“Untuk pegawai anggota rendah pula kita ada program Kor Kadet Polis di sekolah. Sekiranya mereka layak untuk memohon penjawatan konstabel polis, mereka merupakan antara kelompok yang berpotensi untuk kita ambil sebagai anggota pasukan polis,” katanya.

Beliau berkata demikian pada sidang media selepas Istiadat Penganugerahan Darjah, Bintang dan Pingat Kebesaran Negeri Melaka Sempena Sambutan Hari Jadi Ke-72 Yang di-Pertua Negeri Tun Seri Setia Mohd Ali Mohd Rustam.

Menteri Dalam Negeri, Datuk Seri Hamzah Zainudin sebelum ini mencadangkan PDRM untuk menubuhkan satu pasukan pencari atau ‘talent scout’ dalam memastikan pengambilan pegawai dan anggota angensi keselamatan itu terdiri daripada calon terbaik di seluruh negara.

“Ini adalah pengiktirafan kepada warga PDRM dan sekaligus memberi dorongan motivasi kepada semua dalam terus memberi khidmat terbaik buat masyarakat demi kesejateraan,” katanya.


Tun Mohd Ali rasmi Kejuaraan Pencak Silat Dunia 2022

AYER KEROH 26 Julai – Kejuaraan Pencak Silat Dunia 2022 yang berlangsung selama enam hari di Pusat Dagangan Antarabangsa Melaka (MITC), di sini, membuka tirai secara rasminya, malam ini.

Lafaz perasmian kejuaraan edisi ke-19 itu disempurnakan Yang di-Pertua Negeri Melaka Tun Seri Setia Mohd Ali Mohd Rustam yang juga Penaung Persekutuan Silat Kebangsaan Malaysia (PESAKA).

Majlis itu turut dihadiri Presiden Persekutuan Pencak Silat Antarabangsa (PERSILAT) Datuk Seri Probowo Subianto dan Ketua Menteri Datuk Seri Utama Sulaiman Md Ali.

Hadir sama, Penasihat Kehormat PESAKA Datuk Seri Najib Razak; Exco Kanan Pelaburan, Perindustrian dan Pembangunan Usahawan Negeri Datuk Seri Ab Rauf Yusoh; Presiden Majlis Olimpik Malaysia (MOM) Tan Sri Norza Zakaria, Presiden PESAKA Datuk Wira Megat Zulkarnain Omardin dan lain-lain kenamaan.

Terdahulu, acara perasmian itu dimulakan dengan perarakan masuk kontinjen ke dalam arena, di susuli ucapan Megat Zulkarnain selaku Pengerusi Jawatankuasa Induk dan Pelaksana kejohanan.

Cabaran negara akan diketuai juara dunia tiga kali Al Jufferi Jamari dan pemenang pingat perak Sukan SEA Hanoi Siti Rahmah Mohamed Nasir.


Penjawat awam boleh bekerja dari rumah jika dapat arahan

PUTRAJAYA, 4 Jan – Pegawai perkhidmatan awam persekutuan boleh bekerja dari rumah (BDR) jika mendapat arahan daripada kerajaan atau diarahkan ketua jabatan masing-masing melalui pelaksanaan dasar BDR yang berkuat kuasa 1 Jan 2021, kata Ketua Pengarah Perkhidmatan Awam Tan Sri Mohd Khairul Adib Abd Rahman.

Dalam Pekeliling Perkhidmatan Bilangan Lima Tahun 2020 bertarikh 21 Dis lepas, beliau berkata pegawai boleh juga bekerja dari rumah jika mendapat kebenaran ketua jabatan masing-masing dan dalam keadaan tertentu, Ketua Setiausaha Negara atau Ketua Pengarah Perkhidmatan Awam boleh mengarahkan mana-mana pegawai untuk BDR demi kepentingan perkhidmatan.

Pekeliling itu turut menyertakan garis panduan mengenai tujuan dan arahan BDR yang boleh dipertimbangkan iaitu untuk mengurangi atau mengelakkan kerugian, kerosakan atau kemusnahan atas sebab seperti pencemaran alam sekitar, penularan penyakit berjangkit atau bencana alam yang boleh mengancam keselamatan dan ketenteraman awam sama ada di pejabat, premis atau kawasan tempat kediaman.

Situasi yang boleh dipertimbangkan antaranya pegawai tidak dapat hadir ke pejabat kerana kediaman termasuk dalam kawasan dikenakan perintah kawalan pergerakan atau lain-lain tindakan yang menyebabkan pergerakannya terhalang.

Pejabat pegawai perlu dikosongkan kerana mengalami serangan kulat atau serangga atau kerosakan struktur atau pejabat pegawai diwartakan oleh kerajaan sebagai pusat kuarantin atau lain-lain kegunaan bagi menangani isu tertentu.

BDR juga boleh dipertimbangkan untuk mengelakkan berlaku kemudaratan, kesukaran atau keadaan serba salah, seperti kehadiran pegawai di pejabat boleh menyebabkan wujudnya percanggahan kepentingan peribadi yang memungkinkan kebocoran maklumat atau membawa penglibatan pengaruh luar.

Ia juga dipertimbangkan bagi mewujudkan keseimbangan dan kesejahteraan antara keperluan agensi dan keperluan pegawai menguruskan hal persendirian dalam situasi pegawai tidak dibenarkan menggunakan kemudahan cuti, contohnya keperluan menjaga anak-anak berusia 12 tahun dan ke bawah akibat penutupan taska atau pusat asuhan kanak-kanak atau sekolah rendah disebabkan, antara lain atas arahan kerajaan

“Ia boleh dilaksanakan sama ada secara penuh atau separuh hari bagi sesuatu tempoh mengikut kesesuaian, tertakluk kepada kepentingan perkhidmatan awam dan diambil kira sebagai hadir bertugas,” katanya.

Pegawai yang diarah atau dibenarkan BDR perlu mematuhi peraturan ditetapkan antaranya sentiasa berada di rumah sebagai tempat bekerja dalam tempoh yang ditetapkan dan sentiasa boleh dihubungi dalam tempoh, hari dan waktu bekerja, katanya.

Mohd Khairul Adib berkata pegawai berkenaan juga perlu sentiasa bersedia untuk hadir ke pejabat atau mana-mana lokasi lain yang diarahkan ketua jabatan dalam tempoh yang munasabah.

“Pelaksanaan BDR hendaklah dipastikan tidak akan menjejas atau menyebabkan penyusutan kualiti penyampaian perkhidmatan dan prestasi kerja pegawai. Ketua jabatan hendaklah menetapkan dan memantau pencapaian tugasan pegawai yang BDR,” katanya.

Bagi memastikan BDR dilaksanakan dengan penuh tanggungjawab dan berintegriti, Mohd Khairul Adib berkata pegawai yang diarah atau dibenarkan untuk BDR hendaklah mengemukakan maklumat mengenai alamat rumah sebagai tempat bekerja semasa BDR dan mematuhi semua peraturan yang ditetapkan dalam pekeliling itu.

Menurutnya, dasar BDR diwujudkan sebagai sebagai alternatif cara bekerja baharu dalam perkhidmatan awam dalam usaha berterusan menambah baik sistem penyampaian perkhidmatan awam dan keperluan mengimbangi keperluan tugas dan kesejahteraan pegawai.- BERNAMA


MOTAC semarak seni budaya secara fizikal

AYER KEROH 28 Mei – Kementerian Pelancongan Seni dan Budaya (MOTAC) menerusi Jabatan Kebudayaan dan Kesenian Negara (JKKN) akan melaksanakan aktiviti dan program berbentuk fizikal secara lebih aktif bermula tahun ini.

Timbalan Ketua Pengarah Jabatan Kebudayaan dan Kesenian Negara, Mohd Amran Mohd Haris berkata, usaha itu bagi mengaktifkan lebih banyak program kebudayaan dan kesenian di peringkat negeri.

“Selepas tempoh dua tahun pandemik COVID-19, kita mahu aktifkan lebih banyak program dan apa yang disasarkan adalah untuk menghidupkan kembali kesedaran untuk menghargai seni budaya secara fizikal serta bersemuka.

“Program Penyemarakan Seni Budaya dijadikan platform utama dalam mempromosi pertingkatkan kesedaran, pengetahuan masyarakat terhadap kepentingan seni dalam kehidupan menerusi pelaksanaan di setiap kompleks JKKN.

Beliau berkata demikian pada sidang media selepas Majlis Pelancaran Program Menyemarak Seni dan Budaya: Gegau Seni Budaya @Melaka (GSBM) dan pementasan teater muzikal Cak Kun Cak Melaka 2023 di Kompleks Jabatan Kesenian dan Kebudayaan Negeri (JKKN) Melaka, di sini, malam tadi.


Korban COVID-19 di seluruh dunia kini melebihi sejuta orang


Kerajaan lulus peruntukan pembangunan RM132.4 juta kepada JBPM

KEPALA BATAS, 22 Mei – Kerajaan telah meluluskan peruntukan pembangunan RM132.4 juta kepada Jabatan Bomba dan Penyelamat Malaysia (JBPM) di bawah Rancangan Malaysia ke-12 bagi menambah baik kesiapsiagaan dan kebajikan anggota.

Perdana Menteri Datuk Seri Ismail Sabri Yaakob berkata sebagai kerajaan yang bertanggungjawab dan prihatin terhadap perkembangan perkhidmatan kebombaan dan penyelamatan negara, pelbagai usaha diambil bagi memenuhi komitmen perkhidmatan terhadap Keluarga Malaysia terutama daripada aspek pembangunan infrastruktur kebombaan dan modal insan.

“Ini (peruntukan) meliputi perolehan jentera bomba, kenderaan utiliti, kenderaan forensik kebakaran, Personal Protective Equipment (PPE) serta sistem perisian pemantauan kebombaan yang bertujuan meningkatkan keberkesanan jabatan dalam menangani kes kecemasan,” katanya dalam ucapan Sambutan Hari Anggota Bomba sedunia di perkarangan Dewan Millenium di sini hari ini.

Terdahulu Ismail Sabri merasmikan sambutan Hari Anggota Bomba sedunia 2022 bertemakan “Bomba Frontliners, Keluarga Malaysia” yang turut dihadiri Menteri Perumahan dan Kerajaan Tempatan Datuk Seri Reezal Merican Naina Merican dan Ketua Pengarah JBPM Datuk Seri Mohammad Hamdan Wahid.

Dari aspek kebajikan, perdana menteri berkata kerajaan telah meluluskan permohonan pemanjangan bayaran elaun kemahiran khas kepada pegawai yang bertugas sebagai jurulatih dan tenaga pengajar di Akademi Bomba dan Penyelamat Malaysia (ABPM).

“Walaupun pada peringkat awal kita menerima permohonan dengan kadar RM300 bagi dua insentif untuk jurulatih dan tenaga pengajar, saya berpandangan kadar itu tidak sesuai dan saya telah mengarah Jabatan Perkhidmatan Awam untuk menambah jumlah elaun-elaun jurulatih dan tenaga pengajar,” katanya.

Beliau berkata kelulusan elaun ini akan memberi manfaat kepada 114 orang pegawai bomba dari Gred KB19 hingga KB38 yang bertugas sebagai jurulatih dan tenaga pengajar di lima buah Akademi Bomba dan Penyelamat Malaysia.

“Diharapkan dengan kelulusan ini, jurulatih dan tenaga pengajar dengan kemahiran khas ini akan terus meningkatkan komitmen dan kualiti kerja ke arah melahirkan modal insan yang berkualiti dan berwibawa,” katanya.

Selain itu, Ismail Sabri berkata dalam mendepani cabaran masa kini, JBPM perlu berusaha meningkatkan kecekapan dan profesionalisme menerusi program-program strategik disusuli pelan tindakan yang melibatkan seluruh lapisan Keluarga Malaysia.

“Menyedari cabaran yang dihadapi itu, Kerajaan Perumahan dan Kerajaan Tempatan (KPKT) dan JBPM telah bergerak secara proaktif dengan menggubal Dasar Kebombaan dan Penyelamatan Negara (DKPN) 2021-2030.

“Dasar ini diyakini dapat melahirkan Keluarga Malaysia yang berdaya tahan serta mampu mengadaptasi konsep penyelamat nyawa rakyat dalam kehidupan seharian, terutama ketika berdepan sebarang situasi kecemasan atau bencana,” katanya.

Katanya pemantapan terhadap aspek perlindungan kebakaran melalui penggunaan teknologi terkini seperti automasi dan robotik pula mampu meningkatkan keyakinan bukan sahaja dalam kalangan Keluarga Malaysia, malah pemain industri dan juga pelabur.

“Saya yakin melalui DKPN 2021-2030, warga KPKT khususnya Jabatan Bomba dan Penyelamat Malaysia akan menzahirkan komitmen padu untuk merealisasikan hasrat dan aspirasi penyampaian perkhidmatan kebombaan yang dinamik dan progresif,” katanya. – BERNAMA


Graf jangkitan kes COVID-19 menunjukkan trend melandai – PM

PUTRAJAYA 15 Jun – Keputusan melaksanakan Perintah Kawalan Pergerakan (PKP) secara menyeluruh berjaya mengelakkan berlakunya peningkatan kes-kes baharu secara lebih mendadak atau ‘exponential surge of new cases’.

Perdana Menteri Tan Sri Muhyiddin Yassin berkata, Kementerian Kesihatan Malaysia (KKM) telah membuat unjuran sekiranya PKP tidak dilaksanakan kes harian COVID-19 di negara ini boleh mencecah lebih 13,000 kes dan seluruh sistem kesihatan akan runtuh.

“Dengan mencatatkan 4,949 kes semalam berbanding 9,020 kes pada 29 Mei lalu iaitu kes harian tertinggi yang dicatatkan di negara kita,” katanya.


Zii Jia ketepi Momota, mara ke separuh akhir All England

KUALA LUMPUR, 19 Mac – Pemain perseorangan negara Lee Zii Jia meneruskan penguasaannya di Utilita Arena Birmingham selepas menumpaskan pilihan kedua Kento Momota dari Jepun untuk mara ke separuh akhir All England.

Dalam perlawanan suku akhir perseorangan lelaki pada Jumaat (awal pagi Sabtu di Malaysia), Zii Jia, juara bertahan menghasilkan persembahan “mentaliti menang” dengan mencatat kemenangan 21-7, 13-21, 21-11 ke atas juara dunia dua kali dan pemain nombor dua dunia itu.

Dengan sokongan padu penyokong Malaysia di venue, pemain perseorangan lelaki utama negara itu mempamerkan permainan hebat apabila mendahului 17-1 ke atas Momota sebelum memenangi perlawanan pembukaan 21-7.

Dalam set penentuan, kedua-dua pemain memulakan perlawanan dengan memberangsangkan sehingga 11-11 sebelum Zii Jia menukar pendekatan mengubah pertahanan menjadi serangan dan mengutip 10 mata berturut-turut untuk menamatkan perlawanan dalam masa 64 minit.

“Ada perbezaan angin di gelanggang dan pada set pertama, Momota tidak dapat mengawal bulu tangkis dan rentak dengan baik. Saya mengalami masalah yang sama dalam set kedua.

“Saya cuba mempercepatkan permainan dalam set penentuan dan fokus pada pukulan serangan saya. Strategi itu berfungsi dengan baik sekarang dan kemenangan ini akan memberikan saya lebih keyakinan,” kata Zii Jia kepada media rasmi All England selepas perlawanan.

Dalam perlawanan separuh akhir, Zii Jia akan bertemu pemain India Lakhsya Sen yang meraih tempat setelah mendapat kemenangan mudah selepas pemain China Lu Guang Zu menarik diri akibat kecederaan.

Satu lagi perlawanan separuh akhir menyaksikan pertemuan antara pemegang pingat emas Olimpik Tokyo 2020 Viktor Axelsen dari Denmark dan pemain Taiwan Chou Tien Chen.

Pemain nombor satu dunia Axelsen mudah mengalahkan pemain Indonesia Anthony Sinisuka Ginting 21-4, 21-9 pada suku akhir manakala Chou menundukkan seorang lagi pemain Indonesia Jonatan Christie 21-10, 21-15.

Sementara itu, pasangan beregu campuran negara Tan Kian Meng-Lai Pei Jing tumpas kepada wakil China, Zheng Si Wei-Huang Ya Qiong 15-21, 15-21 pada suku akhir.- BERNAMA


Aidilfitri: Mujur Pasar Jasin, Merlimau lanjutkan operasi

MERLIMAU 2 Mei – Operasi di Pasar Jasin dan Merlimau dilanjutkan hingga jam 3 pagi tadi, bagi memudahkan orang ramai membeli barangan bagi persiapan menyambut Aidilfitri hari ini.

Yang Dipertua Majlis Perbandaran Jasin (MPJ) Datin Sapiah Haron berkata, kebenaran operasi itu diberikan selepas pihaknya menerima permohonan awal daripada peniaga untuk beroperasi pada malam raya.

“Memang ada permohonan awal untuk buka malam raya, sepatutnya Isnin malam Selasa tetapi apabila diumumkan awal jadinya mereka beroperasi malam ini (malam tadi),” katanya.

Beliau berkata, inisiatif peniaga di kedua-dua pasar berkenaan untuk melanjutkan tempoh operasi hingga awal pagi adalah untuk mengelakkan kesesakan dan membantu orang ramai membuat persiapan raya.

“Tidak sangka pula permohonan yang dibuat mereka kebetulan dengan pengumuman sambutan Hari Raya Aidilfitri pada esok (hari ini) iaitu awal sehari daripada jangkaan iaitu pada Selasa,” katanya.


32.9 peratus daripada populasi negara lengkap dua dos vaksin setakat semalam- Dr Adham

KUALA LUMPUR 16 Ogos – Sebanyak 32.9 peratus atau 10,734,415 populasi negara ini telah melengkapkan dua dos suntikan vaksin COVID-19 setakat semalam, kata Menteri Kesihatan Datuk Seri Dr Adham Baba.

Menerusi perkongsian infografik di Twitter rasminya, beliau memaklumkan 17,076,440 orang atau 52.3 peratus telah menerima dos pertama, menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) setakat semalam sebanyak 27,810,855 dos.

Dengan ini, sebanyak 72.9 peratus penduduk dewasa telah menerima dos pertama, manakala 45.9 peratus telah melengkapkan dua dos vaksin COVID-19, setakat semalam.


MOT terbuka untuk disiasat berhubung dakwaan rasuah projek MRT – Wee

PUTRAJAYA, 31 Mei – Menteri Pengangkutan Datuk Seri Dr Wee Ka Siong berkata pihaknya sentiasa terbuka untuk disiasat berhubung dakwaan terdapat elemen pemberian rasuah dalam projek pembinaan infrastruktur pengangkutan awam membabitkan Transit Aliran Massa (MRT).

Beliau berkata Kementerian Pengangkutan (MOT) akan memberikan kerjasama dan sentiasa mengamalkan prinsip ketelusan serta tidak menyokong sebarang elemen penyelewengan dalam mana-mana projek berkaitan kementerian itu.

“Saya mengikuti perkembangan ini. Saya tiada masalah jika ada pihak mahu siasat. MRT (Mass Rapid Transit Corporation Sdn Bhd) juga telah nyatakan kesediaan mereka untuk disiasat jika dakwaan itu berlaku.

“Mana-mana pihak yang terlibat akan dikenakan tindakan jika ada aduan dibuat, biar pihak berkuasa siasat. Kita utamakan urus tadbir yang baik,” katanya kepada pemberita selepas menghadiri Majlis Sambutan Hari Raya dan Apresiasi 76 Tahun Jabatan Pengangkutan Jalan (JPJ) di sini hari ini.

Media tempatan baru-baru ini melaporkan pihak berkuasa Perancis sedang menyiasat dakwaan penipuan dan rasuah melibatkan projek MRT bernilai RM692 juta yang berlaku beberapa tahun lepas.

Selain itu, Wee menasihatkan semua syarikat penerbangan di negara ini agar tidak mengambil mudah dengan rungutan pelanggan mengenai isu kelewatan sehingga mereka terpaksa menunggu lama di lapangan terbang dan menjejaskan urusan masing-masing.

“Saya minta syarikat penerbangan lihat semula jadual penerbangan, tingkatkan hubungan komunikasi dengan pelanggan dengan makumkan lebih awal tentang penjadualan semula penerbangan.

“Kalau pengguna dimaklumkan awal, ini tidak akan jejaskan urusan mereka,” katanya ketika diminta mengulas mengenai isu kelewatan penerbangan yang tular di media sosial pada perayaan Aidilfitri baru-baru ini.

Mengenai laporan terdapat sindiket tonto yang berperanan sebagai pemberi maklumat bagi menggagalkan tugas penguatkuasaan undang-undang oleh JPJ, Wee berkata pihaknya menyerahkan kepada Polis Diraja Malaysia (PDRM) untuk menjalankan siasatan lanjut.

“Saya berdiri teguh di belakang JPJ dan sentiasa beri sokongan bagi menentang sebarang tekanan yang diterima. Kita (negara) ada pasukan polis yang cekap,” katanya mengulas kenyataan Pengarah Jabatan Siasatan Jenayah Bukit Aman Datuk Seri Abd Jalil Hassan baru-baru ini bahawa PDRM menerima lima laporan sejak tahun lepas hingga bulan ini berhubung aktiviti tonto tersebut.- BERNAMA